Πέθανε η Άννα Βούλγαρη! Η χρυσή κληρονόμος με την παραμυθένια ζωή - 24/05 21:17 : aek365\nΚυριακή 24 ΜΑΪ 2020 - 21:17 0 ΣΧΟΛΙΑ\nΗ Άννα Βούλγαρη πέθανε στα 93 της χρόνια. Ήταν η μοναδική απόγονος του ευεργέτη της Παραμυθιάς και ιδρυτή της δυναστείας του οίκου κοσμημάτων Bvlgari, Σωτήρη Βούλγαρη. Μιλούσε άπταιστα ελληνικά και δήλωνε περήφανη για την καταγωγή της με κάθε ευκαιρία. Μάλιστα έδειχνε ιδιαίτερο ενδιαφέρον και για τη Θεσπρωτία.\nΗ Άννα Βούλγαρη λάτρευε την Ελλάδα και δεν περνούσε ούτε ένα καλοκαίρι που να μην έρθει στην ιδιαίτερη πατρίδα της για να κάνει διακοπές με την οικογένειά της. Στην Παραμυθιά της Θεσπρωτίας άλλωστε, ξεκίνησε ο παππούς της την ενασχόληση με τα κοσμήματα για να φτάσει κάποια στιγμή να γίνει μία διεθνής φίρμα με εκατομμύρια θαυμαστών σε ολόκληρο τον κόσμο.\nΗ ζωή της υπήρξε παραμυθένια, με δυσκολίες, απρόοπτα αλλά και στιγμές ευτυχίας. Μία από τις πιο δύσκολες περιόδους της, ήταν όταν για 35 ολόκληρες μέρες την απήγαγαν μαζί με τον γιο της χωρίς κανείς να γνωρίζει αν ζούσαν ή είχαν πεθάνει.\nΆννα Βούλγαρη: Ο εφιάλτης της απαγωγής\nΌπως η ίδια είχε αποκαλύψει: «Απήγαγαν εμένα και το γιο μου και μας κράτησαν ομήρους 35 ημέρες. Έκοψαν το αυτί του παιδιού μου προκειμένου να πάρουν τα λύτρα. Οι απαγωγείς ήταν από τη Σαρδηνία. Φονιάδες. Μας κράτησαν στο πάτωμα και στο κρύο σε ένα βουνό για 35 μέρες. Η οικογένειά μου πλήρωσε τους απαγωγείς 4 εκατομμύρια λιρέτες, δηλαδή 2 εκατομμύρια ευρώ. Το παιδί ήταν δυνατό, δεν είπε τίποτα, του έκοψαν το αυτί με ένα μαχαίρι. Εγώ έχασα 10 χρόνια από τη ζωή μου. Ήταν τρομερό».\nΗ Ελληνίδα κληρονόμος της αυτοκρατορίας είχε αποκτήσει τρία παιδιά και μόλις πριν από περίπου έναν χρόνο είχε συναντηθεί με ανθρώπους του δήμου Παραμυθιάς για να ενημερωθεί για τα σχέδια αξιοποίησης του πρώην δημοτικού σχολείου που είχε προσφέρει στην πόλη ο Σωτήρης Βούλγαρης.\nΜάλιστα τότε είχε δείξει ενδιαφέρον ώστε να συμμετέχει η οικογένεια στην αίθουσα που θα είναι αφιερωμένη στον οίκο, με την ίδια την Άννα Βούλγαρη να θέλει να μάθει τα σχέδια της μετατροπής του ιστορικού κτηρίου σε κέντρο τέχνης, πολιτισμού και εκπαίδευσης…\nΚορoναϊός: Ποιες επιχειρήσεις μένουν κλειστές από τις 25 ως τις 31 Μαΐου\n15/07 21:13 Το ζέσταμα της ΑΕΚ (VIDEO) 15/07 20:46 Έτσι ξεκινά ο ΠΑΟΚ κόντρα στην ΑΕΚ (ΦΩΤΟ) 15/07 20:33 Με 3-5-2 η ΑΕΚ - Οι επιλογές του Καρέρα (ΦΩΤΟ) 15/07 20:27 Στιγμές από το ΑΕΚ - ΠΑΟΚ (ΦΩΤΟ) 15/07 20:03 Η άφιξη της ΑΕΚ στο ΟΑΚΑ (VIDEO) 15/07 20:01 ΑΕΚ - ΠΑΟΚ (LIVE) 15/07 19:34 Όλα έτοιμα στα αποδυτήρια της ΑΕΚ (ΦΩΤΟ) 15/07 19:19 Ατματσίδης: Εμείς θα προσκυνάμε στη δική μας Αγιά Σοφιά (VIDEO) 15/07 17:36 Μόλις δύο ημερών και ήδη ΑΕΚΑΡΑ! 15/07 16:52 Χριστόπουλος: Έχουμε ψυχολογία, θέλουμε τη νίκη (VIDEO)


παιδί – Σελίδα 2 από 3 – Μικροί Μεγάλοι\nΑρχή Ετικέτες αρχείων: παιδί (σελίδα 2)\nΕτικέτες αρχείων: παιδί\nΟ πόνος της παιδικής κακοποίησης διαρκεί ακόμα κι αφού περάσει η παιδική ηλικία. Αυτό είναι το μήνυμα πίσω από αυτές τις πολύ δυνατές εικόνες που δημιουργήθηκαν για λογαριασμό του Center for the Protection of Children’s Rights Foundation (CPCR) στη Bangkok. Οι εικόνες δείχνουν ένα νεαρό κορίτσι και ένα μικρό αγόρι να κακοποιούνται σεξουαλικά ενώ από πίσω τους βρίσκεται ο μελλοντικός εαυτός τους που είναι πλέον …\n”Δεν θυμάμαι πολλά…σαν όνειρο είναι όλα. Αντηχούν γέλια. Ο μπαμπάς με παίρνει συνέχεια αγκαλιά και με σηκώνει ψηλά επειδή ξέρει ότι μου αρέσει. Μάλλον χαμογελάω όποτε το κάνει…πλησιάζει και σηκώνω τα χέρια για να με πάρει. Τη μαμά τη θυμάμαι κυρίως από τη μυρωδιά της…συνέχεια πάνω της να κοιμάμαι και να με ταΐζει. Μερικές φορές δεν αισθανόμουν καλά…με έπαιρναν πάλι …\nτης Ιουλιέτας Νταβέλα Πότε ένα παιδί είναι καλό και πότε είναι κακό; Έχουμε ποτέ αναρωτηθεί; Δίνουμε έναν χαρακτηρισμό, και δεν σκεφτόμαστε πως επιδρά αυτό στο ψυχισμό του παιδιού, πως αυτό μπορεί να επηρεάσει τη συμπεριφορά του. Αν ένα παιδί ακούει συνέχεια πως είναι κακό ή κάνει κακίες πράξεις, ταυτίζεται με το χαρακτηρισμό αυτό και συνεχίζει να έχει αυτή τη συμπεριφορά …\nΟι περισσότεροι δεν θέλουν ούτε να το σκέφτονται. Η αλήθεια είναι, όμως, ότι οι γονείς πρέπει να είναι προετοιμασμένοι για όλα. Δεν είναι λίγες οι φορές, που ένα μωρό πνίγεται από το γάλα ή τα σάλια του και τότε μπορεί η αντίδραση του ενήλικα, που είναι δίπλα του, να είναι η διαχωριστική γραμμή μεταξύ ζωής και θανάτου. Διαβάστε κάποιες χρήσιμες …\nΑπό την πρώιμη ηλικία (1 έτους) ενθαρρύνετε το παιδί σας να βοηθήσει στη διαδικασία γδυσίματος και ντυσίματος. Αυτό δεν σημαίνει απαραίτητα ότι το κάνουν ανεξάρτητα, αλλά ότι μπορούν να σας βοηθήσουν. Για παράδειγμα, περιμένετε το παιδί σας να σπρώξει το χέρι του στο μανίκι ή βάλτε το να σηκώσει το πόδι για να του βάλετε την κάλτσα. Θυμηθείτε ότι το …\nΜήπως άθελά σας υποσκάπτετε με δηλώσεις σας το μέλλον της κόρης σας και τον τρόπο που αξιολογεί τον εαυτό της; Η γυναίκα πρέπει να είναι όμορφη και ο άνδρας να βγάζει λεφτά. Η γυναίκα αγαπά το ροζ, λατρεύει να ψωνίζει και είναι καλύτερη στις θεωρητικές επιστήμες. Ο άνδρας προτιμά τα σκούρα χρώματα, μισεί την βόλτα στα μαγαζιά και είναι διάνοια …\nΗ ζωγραφική με κάθε είδους υλικά αποτελεί μια από τις πιο συνηθισμένες, αν όχι από τις πιο αγαπημένες, δραστηριότητες των παιδιών. Συγκεντρωμένοι στην κόλλα μπροστά τους, οι μικροί καλλιτέχνες αρπάζουν το μολύβι ή τον μαρκαδόρο και με σιγουριά, σχεδιάζουν τον δικό τους κόσμο. Δεν τους προβληματίζει, ούτε τους αγχώνει αν θα είναι σωστές οι φόρμες και τα σχήματα. Εκφράζουν με …


Γιάννης Πλακιωτάκης για Τουρκία: Παραβιάζει συστηματικά το Διεθνές Δίκαιο - 600 εκατ. ευρώ στη φύλαξη των θαλάσσιων συνόρων μας\nNewsIT Πολιτικη Γιαννης Πλακιωτακης για Τουρκια: Παραβιαζει συστηματικα το Διεθνες Δικαιο – 600 εκατ. ευρω στη φυλαξη των θαλασσιων συνορων μας\nΚατηγορώ από τον Γιάννη Πλακιωτάκη για την κλιμακούμενη επιθετικότητα της Άγκυρας. «Η Τουρκία έχει εξελιχθεί σε συστηματικό παραβάτη των κανόνων του Διεθνούς Δικαίου», επισημαίνει ο υπουργός Ναυτιλίας και Νησιωτικής Πολιτικής.\nΑναφερόμενος ο Γιάννης Πλακιωτάκης στη διαρκώς αυξανόμενη τουρκική προκλητικότητα αλλά και τη διαχείριση του μεταναστευτικού ζητήματος από τη χώρα μας, μίλησε στο «Πρώτο Πρόγραμμα», αναφέροντας ότι:\n«Η έντονη διπλωματική κινητικότητα της Ελλάδος στην περιοχή», είπε ο κ. Πλακιωτάκης, «έχει εκνευρίσει τη γείτονα χώρα. Η συμφωνία Ελλάδος – Γαλλίας και η ανανέωση της αμυντικής συμφωνίας με την Αμερική, έχουν μεταβάλλει τα δεδομένα σε διπλωματικό και γεωστρατηγικό επίπεδο υπέρ της Ελλάδος. Το γεγονός αυτό, σε συνδυασμό με τα εσωτερικά του προβλήματα, ωθούν τον κ. Ερντογάν σε φραστικές ακρότητες, σε προκλήσεις καθώς και σε ένταση της προπαγάνδας σε βάρος της Ελλάδας. Η Τουρκία έχει εξελιχθεί σε συστηματικό παραβάτη των κανόνων του Διεθνούς Δικαίου κι αυτό πλέον το αναγνωρίζουν όλοι και στην Ευρωπαϊκή Ένωση και πέραν αυτής».\nΓιάννης Πλακιωτάκης – Έτοιμοι να αντεπεξέλθουμε σε οποιαδήποτε απειλή\nΟ Υπουργός Ναυτιλίας και Νησιωτικής Πολιτικής, εξήγησε ότι η Ελλάδα, υπερασπίζεται «τα Εθνικά και κυριαρχικά δικαιώματα της πατρίδας μας και προφανώς είμαστε έτοιμοι να αντεπεξέλθουμε σε οποιαδήποτε απειλή. Δείτε για παράδειγμα τι συμβαίνει καθημερινά με την διαχείριση του μεταναστευτικού. Η χώρα μας έχει σφραγίσει τα θαλάσσια σύνορα της. Από 67.000 παράνομες αφίξεις το 2019, μόλις 2.400 μέχρι σήμερα, το 2021».\nΓιάννης Πλακιωτάκης – «Πολυδιάστατο έργο του Λιμενικού Σώματος»\n«Εμείς θέλουμε περαιτέρω Ευρωπαϊκή Ενίσχυση σε επίπεδο χρηματοδοτικών πόρων για τη φύλαξη των εξωτερικών συνόρων της πατρίδας μας», απάντησε ο κ. Πλακιωτάκης όσον αφορά τη συνεργασία με την Ευρώπη και εξήγησε: «Αυτή τη στιγμή στο Υπουργείο μας είναι σε εξέλιξη ένα πολύ μεγάλο εξοπλιστικό πρόγραμμα για το Λιμενικό που ξεπερνά τα 600 εκατ. ευρώ. Μεγάλο μέρος του οποίου αφορά σε σκάφη που ήδη έχουμε παραλάβει. Αυξήσαμε μετά από πολλά χρόνια τις οργανικές θέσεις του Λιμενικού. Έχουμε προγραμματίσει την παραλαβή 70 επιπλέον νέων σύγχρονών σκαφών και συστημάτων. Στα επόμενα 2 – 3 χρόνια το Λιμενικό Σώμα, πλήρως εξοπλισμένο, θα μπορεί να να προστατέψει όχι μόνο τα θαλάσσια σύνορα της πατρίδας μας, αλλά και να αντεπεξέλθει στο πολύ μεγάλο έργο του που δεν είναι άλλο από την εξυπηρέτηση των συμφερόντων της Ελληνικής Ναυτιλίας, την προστασία του θαλασσίου περιβάλλοντος, την αποτροπή του εγκλήματος στη θάλασσα, την ενίσχυση της ασφάλειας της ναυσιπλοΐας.\nΑναφερόμενος στο πολυδιάστατο έργο του Λιμενικού Σώματος, ο κ. Πλακιωτάκης ανέφερε ότι «οι άνδρες και οι γυναίκες του Λιμενικού Σώματος έχουν ανταποκριθεί σε όλες τις προκλήσεις τις οποίες έχουν αναλάβει το τελευταίο χρονικό διάστημα. Για παράδειγμα η πολύ μεγάλη συνεισφορά του Λιμενικού, στον απεγκλωβισμό πάνω από 3.000 συμπατριωτών μας τη διάρκεια των πυρκαγιών του καλοκαιριού. Και βεβαίως η αποτελεσματικότητα τους στον έλεγχο των υγειονομικών πρωτοκόλλων για ασφαλή διακίνηση μέσω πλοίων, όπου χρειάστηκε να απαγορεύσει την επιβίβαση σε πάνω από 30.000 άτομα, που δεν είχαν τα κατάλληλα πιστοποιητικά. Υπήρξαν βεβαίως κάποιες λίγες περιπτώσεις που παρουσιάστηκαν προβλήματα, όμως στην πολύ μεγάλη πλειονότητα οι έλεγχοι λειτούργησαν όπως έπρεπε”.\nΟ Υπουργός Ναυτιλίας και Νησιωτικής Πολιτικής αναφέρθηκε και στην πορεία του τουρισμού αυτό το καλοκαίρι και συγκεκριμένα στην κρουαζιέρα, υπενθυμίζοντας ότι η Ελλάδα «ήταν η πρώτη χώρα που ουσιαστικά έθεσε ολοκληρωμένα υγειονομικά πρωτόκολλα και με αυτόν τον τρόπο έστειλε ένα μήνυμα προς τις άλλες ευρωπαϊκές αγορές, ότι η ανοίγει με ασφάλεια. Το γεγονός αυτό δημιούργησε το απαραίτητο θετικό κλίμα τόσο στους επιβάτες, όσο και στους νησιώτες, και συνέβαλλε καθοριστικά στη θετική πορεία της κρουαζιέρας το καλοκαίρι”.\nΓΙΑΝΝΗΣ ΠΛΑΚΙΩΤΑΚΗΣΡΕΤΖΕΠ ΤΑΓΙΠ ΕΡΝΤΟΓΑΝΤΟΥΡΚΙΑ


3.199 νέα κρούσματα κορονοϊού στη χώρα- 88 στην Π.Ε. Σερρών – InfoNews24\nΔημοσιεύτηκε από Ζωή Χειμωνίδου στις 23/10/2021\nΣήμερα Σάββατο 23 Οκτωβρίου ανακοινώθηκαν 3.199 νέα κρούσματα κορονοϊού στη χώρα, εκ των οποίων 7 εντοπίστηκαν κατόπιν ελέγχων στις πύλες εισόδου της χώρας. Ο συνολικός αριθμός των κρουσμάτων ανέρχεται σε 714.283, εκ των οποίων 50.8% άνδρες.\nΣέρρες: 88 νέα κρούσματα\nΟγδόντα οκτώ (88) νέα κρούσματα ανιχνεύθηκαν σήμερα Σάββατο 23 Οκτωβρίου, στην περιφερειακή ενότητα Σερρών, σύμφωνα με τα στοιχεία του Εθνικού Οργανισμού Δημόσιας Υγείας (ΕΟΔΥ).\nΟ μέσος όρος κρουσμάτων των τελευταίων 7 ημερών είναι 73,86, ενώ 49,88 είναι τα κρούσματα ανά 100.000 πληθυσμό, στο νομό Σερρών.


SEK - ΑΠΕΡΓΙΑ ΣΤΟ HOLIDAY INN 14.3.2011\nΗ απεργία των εργαζομένων στο Holiday Inn απέδωσε καρπούς\nΑπλήρωτοι για τον μήνα Φεβρουάριο παρέμειναν οι εργαζόμενοι στο ξενοδοχείο Holiday Inn στη Λευκωσία, γεγονός που τους ώθησε στη λήψη επ’ αόριστον απεργιακών μέτρων, από προχθές Δευτέρα.\nΩστόσο η δυναμική κινητοποίηση των εργαζομένων και η παρέμβαση του Τμήματος Εργασιακών Σχέσεων απέδωσε καρπούς και η εργοδοτική πλευρά κατάβαλε τα δεδουλευμένα τους.\nΤο συνδικαλιστικό Κίνημα παρά τις επανηλειμμένες εκκλήσεις για καταβολή των οφειλουμένων μισθών, πριν κατέλθουν οι εργαζόμενοι σε απεργιακά μέτρα, δεν έτυχε καμίας ανταπόκρισης από την εργοδοτική πλευρά, που τήρησε σιγή ιχθύος. Η άτεγκτη αυτή στάση δεν άφησε κανένα περιθώριο επιλογής εκ μέρους των εργαζομένων που βγήκαν στο δρόμο διεκδικώντας τα δεδουλευμένα τους.\nΣτο μεταξύ, μετά από παρέμβαση του Τμήματος Εργασιακών Σχέσεων, που κάλεσε τις δύο πλευρές σε συνάντηση οι εργαζόμενοι επανήλθαν στις εργασίες τους και λίγες ώρες αργότερα τους καταβλήθηκαν οι μισθοί τους.


Φορητό ενεργό ηχείο 10''/25CM 500Watt bluetooth/Usb PARTY-MEETY10 - alifragis.com.gr\nHOME Ήχος - Εικόνα Ηχεία - Κροσσόβερ Αυτοενισχυόμενα Φορητό ενεργό ηχείο karaoke 10''/25CM 500Watt bluetooth/Usb PARTY-MEETY10\nΦορητό ηχοσύστημα με ενεργό ηχείο και φωτιζόμενο woofer με LED. Συνδέστε απευθείας το smartphone/tablet/pc μέσω Bluetooth. Ακούστε την αγαπημένη σας μουσική μέσω κάρτας TF ή USB stick. Τραγουδήστε με το παρεχόμενο μικρόφωνο, και αποθηκεύστε τον ήχο μέσω της λειτουργίας "Rec Mic". Διασκεδάστε με τους φίλους σας ακούγοντας τις ηχογραφήσεις σας.\nUSB & TF card player (MP3 & WAV formats)\nAUX είσοδος μέσω 3.5mm Jack\nΕίσοδος μικροφώνου μέσω 6.3mm Jack με λειτουργία echo\nΛειτουργία Record Mic\nΛειτουργία Karaoke σε όλες τις πηγές\nΜια σειρά από LED στην πρόσοψη της συσκευής φωτίζει το ηχείο\nΕνσωματωμένη μπαταρία λιθίου Li-ion\nΧειρολαβές στην κορυφή και στα πλάγια της συσκευής\nΑσύρματο μικρόφωνο VHF\nΕύρος Συχνοτήτων: 45Hz- 17kHz\nΤροφοδοσία: 9V 1.2A via supplied 100-240Vac 50/60Hz mains adaptor\nΜπαταρία: Lithium-ion battery 2200mAh DC 7.4V\nΔιαστάσεις: 305 x 280 x 480mm


Building Green Magazine 20 - BUILDING GREEN MAGAZINE\nΚωδικός προϊόντος: 202011\nΗ προσοχή όλων μας, το τελευταίο διάστημα, είναι στραμένη στην Κύπρο και συγκεκριμένα, στην πλατφόρμα του Οικοπέδου 12 της εταιρείας Noble Energy που αναμένεται να αλλάξει τον ρουν της ενεργειακής ιστορίας της Κύπρου αλλά και όλης της ευρύτερης περιοχής. Παρόλο που η ενημέρωση είναι ελάχιστη, ο διπλωματικός πυρετός καθημερινός και ο ναυτικός αποκλεισμός συνεχίζεται, οι εργασίες έχουν ξεκινήσει, με τη γεώτρηση να απέχει μόλις 2.8 χιλιόμετρα από το βάθος του κοιτάσματος, όπως αυτό είχε αρχικά υπολογιστεί. Οι εργασίες είναι 24ωρες ενώ θα χρειαστούν από 90 έως 120 ημέρες για την εξόρυξη. Όλα τα δείγματα της γεώτρησης θα αποσταλλούν στις Ηνωμένες Πολιτείες και συγκεκριμένα στο Χιούστον για την εργαστηριακή ανάλυση ώστε να ανακοινωθούν επίσημα, τα ακριβή στοιχεία για το κοίτασμα, σε σχέση με την ποιότητα, την ποσότητα και την εμπορία του. Από τις μέχρι τώρα εκτιμήσεις, τα αποθέματα υδρογονανθράκων του Οικοπέδου 12, είναι ένα από τα μεγαλύτερα που εντοπίστηκαν στην περιοχή, ενώ συνδέονται με την ΑΟΖ του Ισραήλ, πράγμα που σημαίνει ότι θα υπάρξει συνεκμετάλλευσή τους με το Τελ Αβίβ. Μόλις ολοκληρωθεί αυτή η πρώτη διερευνητική εξόρυξη, στις αρχές του επόμενου έτους, θα ακολουθήσει και δεύτερη, έτσι ώστε να παγιωθούν οι όροι των συμφωνιών συνεκμετάλλευσης.\nΥπολογίζεται ότι έως το 2014 θα έχει εγκατασταθεί ο υποθαλάσσιος αγωγός για τη μεταφορά του φυσικού αερίου από την εταιρεία Noble. Σύμφωνα με δηλώσεις του πρόεδρου της ΔΕΦΑ, κ. Ιωάννου στην κυπριακή εφημερίδα ΦΙΛΕΛΕΥΘΕΡΟΣ, έχουν παρουσιαστεί οι μελέτες μεταφοράς στους τρεις ηλεκτροπαραγωγούς σταθμούς, ενώ έχει ήδη εξασφαλιστεί χορηγία δέκα εκατομμυρίων ευρώ από την Ευρωπαϊκή Ένωση. Εν μέσω κρίσης στην χώρα μας αλλά και παγκόσμια, αυτή ίσως είναι μια από τις πιο ελπιδοφόρες ειδήσεις των ημερών που όλοι ελπίζουμε να ευωδώσει.\nΔώστε πρώτος μία αξιολόγηση “Building Green Magazine 20” Ακύρωση απάντησης


Φόρτος Στρατιώτη και Παρενθέσεις Σχολιασμού – Προέλαση\nΓράφει ο Ευστάθιος Παλαιολόγος, το παρόν κείμενο πρωτοδημοσιεύθηκε στο περιοδικό Δούρειος Ίππος και αναδημοσιεύεται μετά από αίτημα του συντάκτη του. Το παρόν άρθρο απευθύνεται κατά κύριο λόγο στο κληρωτό και έφεδρο στρατιώτη της Εθνικής Φρουράς αλλά μπορεί να φανεί χρήσιμο και σ’ όλους όσους αναζητούν πληροφορίες σχετικά με τον ατομικό φόρτο μάχης.\nΦόρτος Μάχης. Όλοι τον έχουμε ακούσει, οι πιο πολλοί νομίζουμε ότι ξέρουμε περί τίνος πρόκειται, ελάχιστοι όμως γνωρίζουν πραγματικά τι είναι. Η έκταση της άγνοιας ή και των παρερμηνειών στην Κυπριακή Εθνική Φρουρά (Ε.Φ.) είναι ανησυχητική ενώ ούτε και στον κυρίως κορμό του Ελληνικού Στρατού (Ε.Σ.) τα πράγματα είναι πολύ καλύτερα, αν και γίνονται σταθερά βήματα προς τα εμπρός.\nΘα προσπαθήσουμε να αναπτύξουμε λίγο το θέμα, και συνολικώς του φόρτου, επικεντρωμένοι σε αυτούς τους οποίους «βαραίνει» πραγματικά, τους άντρες των Μονάδων Πεζικού κυρίως, αλλά και Καταδρομών, και εστιάζοντας στον ατομικό φόρτο του Στρατιώτη μιας Ομάδας Τυφεκιοφόρων/Καταδρομών. Διαφοροποιήσεις λόγω Ειδικότητας, Αποστολής, Καιρού θα διευκρινίζονται όταν κρίνεται σκόπιμο ή δυνατό στα πλαίσια των περιορισμών του άρθρου. Παρόλο που οι πλείστες αναφορές μας θα είναι για την Κυπριακή Ε.Φ. εντούτοις όλα σε κάποιο βαθμό έχουν εφαρμογή και στον Ε.Σ.\nΟ συγκεκριμένος νεαρός έφεδρος Καταδρομέας είναι καθόλα ικανός να επιχειρήσει με αυτόν το Φόρτο Μάχης. Δεν συμβαίνει το ίδιο με τους περισσότερους από εμάς όμως.\nΚατά διαστήματα, και προς δικαιολόγηση του τίτλου, θα γίνονται μικρές παρενθέσεις από το κύριο θέμα προς σχολιασμό πτυχών των όσων αναφέρθηκαν. Πιθανώς όροι που θα χρησιμοποιηθούν να ξεφεύγουν από την «αποστειρωμένη» στρατιωτική ορολογία με σκοπό να γίνουν πιο εύκολα κατανοητά τα όσα θα προσπαθήσουμε να μεταφέρουμε στην ανάλυση.\nΗ φιλοσοφία των «Γραμμών»\nΠολλές φορές πιθανόν να έχουμε διαβάσει για τον διαχωρισμό του φόρτου σε «γραμμές»(Lines). Είναι μια πρακτική που ακολουθείται σχεδόν καθολικά ανά τον κόσμο, σε διάφορες παραλλαγές και τροποποιήσεις όπως εξυπηρετούν τα δόγματα και τις τακτικές του καθενός. Έτσι και ‘μεις θα χρησιμοποιήσουμε αυτήν την πρακτική που θα ευκολύνει και την ανάλυση.\nΚαταδρομέας με φόρτο προσέγγισης/περιπόλου 24 ωρών. Παρόλο που οι Καταδρομείς είναι πιο «ψαγμένοι» σε θέματα φόρτου εντούτοις το φαινόμενο «χριστουγεννιάτικο δέντρο» πολλές φορές δεν είναι δυνατόν να αποφευχθεί, λόγω και της μη διαλειτουργικότητας των όλων υλικών που απαρτίζουν τον φόρτο. Και μόνο από την εικόνα γίνεται αντιληπτό το βάρος του φόρτου.\n1η Γραμμή. Ως υλικά πρώτης γραμμής συνήθως κατηγοριοποιούμε τα υλικά επιβίωσης/διαφυγής καθώς και τον ιματισμό και την υπόδηση.\n2η Γραμμή. Εδώ έχουμε το πιο σημαντικό κομμάτι του φόρτου, τον Φόρτο Μάχης. Επίσης εδώ περιλαμβάνουμε και το υλικά προστασίας(πχ το Κράνος).\n3η Γραμμή. Αυτή μπορεί να αποτελεί και μέρος του Φόρτου Μάχης ή και να μην υφίσταται καθόλου αν δεν το απαιτεί η περίσταση. Εδώ περιλαμβάνουμε τα υλικά αποστολής και λοιπά υλικά που δεν εμπίπτουν άμεσα στον Φόρτο Μάχης (πχ ρουχισμός ψύχους/βροχής ή κιάλια/τηλεσκόπιο προς ενεργοποίηση ενός παρατηρητηρίου)\n4η Γραμμή. Αν και συνήθως δεν απασχολεί τον Πεζικάριο, εντούτοις είναι μέρος της ζωής του Καταδρομέα. Τα υλικά διαβίωσης (επιπλέον τροφή/νερό, υπνόσακκος κλπ) για ένα Στρατιώτη Πεζικού μεταφέρονται συνήθως από τα οχήματα της Μονάδας ενώ για τον Καταδρομέα(αλλά και για το προσωπικό Μονάδων επίλεκτου Ελαφρού Πεζικού όπως της 71ης Α/Μ ΤΑΞ) στο Σακκίδιο Μακράς Διημέρευσης (Bergen).\nΟρισμένες Μονάδες Πεζικού και οι Καταδρομείς χρησιμοποιούν ως εξάρτηση γιλέκα μάχης. Αν και προσφέρουν πολύ καλύτερη κατανομή βάρους αυξάνουν επίσης και την εφίδρωση και την θερμική καταπόνηση. Άλλες μορφές γιλέκων μάχης αντιμετωπίζουν καλύτερα αυτά τα μειονεκτήματα. Η τοποθέτηση της ξιφολόγχης δίπλα από το υδροδοχείο μάλλον θα ήταν καλύτερη επιλογή παρά στον ώμο.\nΤι περιλαμβάνουν αυτές οι «Γραμμές» αναλυτικά. Επιχειρούμε αυτήν την ανάλυση γνωρίζοντας ότι θα προκληθούν αντιδράσεις. Όπως λέμε πάντα, δεν διεκδικούμε το αλάθητο. Εκφράζουμε άποψη, πιστεύοντας ότι δεν είναι αυθαίρετη. Παρένθεση. Κύρια επιδίωξη μας στον καθορισμό του φόρτου πρέπει να είναι η μείωση του βάρους. Ειδικά ο φόρτος μάχης πρέπει να διατηρείται στο δυνατό ελάχιστο βάρος. Μελέτες έχουν δείξει ότι με ένα φόρτο γύρω στο 30% του σωματικού βάρους ο Στρατιώτης διατηρεί ικανοποιητικά επίπεδα κινητικότητας για αρκετό χρονικό διάστημα(σε συνάρτηση φυσικά με την φυσική κατάσταση). Επίσης είναι χρήσιμο να θυμόμαστε ότι η σωματική καταπόνηση έχει συσσωρευτικό χαρακτήρα, δηλαδή με την πάροδο του χρόνου, χωρίς να μεσολαβεί περίοδος ξεκούρασης-αποκατάστασης, το ίδιο βάρος καθίσταται πιο δύσκολο στην μεταφορά. Η ελάφρυνση του φόρτου του Στρατιώτη είναι ένας από τους κύριους λόγους(όχι ο μόνος) της εισαγωγής μικρότερων διαμετρημάτων στον ατομικό οπλισμό(5,56×45 ή 5,45×39), αλλά αυτή είναι μια μεγάλη ιστορία και δεν θα μας απασχολήσει εδώ.\n1η Γραμμή. Υλικά Επιβίωσης/Διαφυγής\n-Ρουχισμός-Υπόδηση. Τις πλείστες φορές υπολογίζοντας το βάρος του φόρτου παραλείπουμε να λάβουμε υπόψιν την στολή το βάρος της οποίας, ειδικά τον χειμώνα (εσωτερικές επενδύσεις, επενδύτης εκστρατείας κλπ) , μπορεί να είναι μερικά κιλά. Παρένθεση. Η στολή παραλλαγής που χορηγεί η ΕΦ είναι κακής ποιότητας. Το ύφασμα δεν αναπνέει αρκετά αυξάνοντας την εφίδρωση το καλοκαίρι, ενώ σε χαμηλές θερμοκρασίες «κοκκαλώνει» επιδεινώνοντας την ήδη μειωμένη άνεση που προσφέρει. Είναι χαρακτηριστικό ότι σε χαμηλές θερμοκρασίες στολές που απλώθηκαν για να στεγνώσουν μπορεί να σταθούν όρθιες ουσιαστικά από μόνες τους! Επίσης τα χρώματα της κατά τ’ άλλα εξαιρετικής για το περιβάλλον της Κύπρου παραλλαγής με μερικά πλυσίματα ξεβάφουν μειώνοντας την αποτελεσματικότητα της. Η επεξεργασία της δε στον τομέα της ανακλασιμότητας υπερύθρων(πως φαίνεται σε διόπτρες νυχτερινής όρασης) χρήζει σοβαρότερης μελέτης. Άλλο κύριο πρόβλημα με την στολή είναι ότι στα μεγέθη δεν λαμβάνεται υπόψιν το ύψος του χρήστη αλλά μόνο το μέγεθος της μέσης/στήθους με αποτέλεσμα πιο ψηλοί Στρατιώτες να παρουσιάζουν κάκιστη εικόνα με μανίκια πολύ πιο πάνω από τους καρπούς και μπαντζάκια πολύ πιο πάνω από τους αστραγάλους. Για όποιον έχει δοκιμάσει αγγλική στολή παραλλαγής ξέρει τι σημαίνει ποιότητα, εφαρμογή και άνεση, η οποία ειρήσθω εν παρόδω στην μορφή της MTP(τύπος της Multicam) ταιριάζει απόλυτα στα χρώματα του κυπριακού τοπίου.\nΟ φόρτος μάχης κατά την ισχύουσα άποψη στην Ε.Φ.\nΜέρος της στολής απαραίτητα είναι η ζώνη. Η ζώνη που χορηγείται στην Ε.Φ. είναι και αυτή κακής ποιότητας ως ζώνη στολής μάχης. Δεν προσφέρει καλή στήριξη ενώ η χαρακτηριστική πόρπη της (με τον ολισθαίνοντα πείρο) αν και ωραία στην όψη εντούτοις «λύνεται» πολύ εύκολα και καταστρέφεται ακόμα και μετά από μια απλή έρπηση ή διέλευση του Στίβου Μάχης. Πολύ καλύτερη θα ήταν η χορήγηση μιας ζώνης μέ πόρπη «αλεξιπτώτου» ή roll-pin ακόμα και του πιο «φθηνού» είδους (Riggers Belt).\nΕπεκτείνοντας λίγο ακόμη και αναφερόμενοι στα φανελάκια, αν και το βαμβακερό (cotton) ύφασμα προσφέρει μια ευχάριστη αίσθηση όταν είναι καθαρό και στεγνό κανείς δεν το περιμένει να παραμείνει έτσι σε περίοδο ασκήσεων ή επιχειρήσεων. Το βαμβακερό όταν βραχεί «ξεχνά» να στεγνώσει πράγμα πολύ κακό ειδικά τον χειμώνα. Η σημερινή τεχνολογία προσφέρει πολύ καλύτερες και φθηνές λύσεις όπως φανελάκια τύπου coolmax, dryflo ή παρόμοιων προδιαγραφών. Ίδια εικόνα παρουσιάζεται και στα εσώρουχα.\nΤα άρβυλα της Ε.Φ. αν και κάποτε χαρακτηρίζονταν τουλάχιστον από αντοχή στην σκληρή χρήση έχουν παραμείνει προσκολλημένα σε προδιαγραφές Β’ Παγκοσμίου Πολέμου ενώ άσχημη εικόνα παρουσιάζει και το μαύρο χρώμα τους σε σχέση με την ανοιχτόχρωμη παραλλαγή της στολής. Η υπόδηση, άρβυλα και κάλτσες, είναι συνήθως πολύ προσωπική υπόθεση καθώς το τι «δουλεύει» για το ένα πιθανόν να μην «δουλεύει» για τον δίπλα αλλά σε κάθε περίπτωση πρέπει να επιτυγχάνεται ένας συμβιβασμός μεταξύ στιβαρότητας και άνεσης.\nΜια πιο «επιχειρησιακή» άποψη στη θεωρία του άρθρου. Κάτω αριστερά διακρίνεται η 1η Γραμμή. Διακρίνουμε επίσης ένα RPG-18 που δεν το βρίσκουμε σε υπηρεσία στην Ε.Φ. Ενδιαφέρον παρουσιάζει και η προσπάθεια βελτίωσης της παραλλαγής της εξάρτυσης.\nΜέρος της στολής πρέπει να είναι και ένα κάλυμμα κεφαλής, το ακατανόητα αγνοημένο από την ΕΦ πλατύγυρο καπέλο είναι το ιδανικό, για τους θερινούς κυρίως μήνες αλλά όχι μόνο, και ίσως ένας μάλλινος ή fleece σκούφος για τους χειμερινούς. Επίσης, για την προστασία του πλεόν χρήσιμου εργαλείου μας, των χεριών μας, ένα ζευγάρι γάντια ΜΑΧΗΣ(όχι μάλλινα!).\nΣτην στολή μάχης είναι επιθυμητό και χρήσιμο να μεταφέρονται τα εξής:\n-Χαρτί υγείας ή μωρομάντηλα. Πολλοί θα έχετε χαμογελάσει. Και όμως, αυτό το ταπεινό υλικό είναι κρισιμότατο να υπάρχει πάντα πάνω μας, σε ένα μικρό αδιάβροχο σακουλάκι. Η κακή υγιεινή όσον αφορά την αφόδευση, μειώνει σε τεράστιο βαθμό την μαχητική ικανότητα του Στρατιώτη.Υπόψιν ότι η αναπόφευκτα κακή διατροφή σε περίοδο επιχειρήσεων πιθανότατα θα έχει και ανάλογο αντίκτυπο στην σχετική ανάγκη.\n-Σημειωματάριο και μολύβι. Για προφανείς λόγους. Ένα μικρό σημειωματάριο και ένα μολύβι έχουν ελάχιστο όγκο και βάρος και μας επιτρέπουν να καταγράφουμε στοιχεία τα οποία υπάρχει πιθανότητα να ξεχάσουμε (ΌΧΙ απόρρητα!)\n-Ρολόϊ. Ο χρόνος είναι κρίσιμος παράγοντας στην εξέλιξη των στρατιωτικών επιχειρήσεων και η ακριβής τήρηση των χρονοδιαγραμμάτων είναι εκ των ουκ άνευ. Ρολόγια υψηλής αντοχής όπως τα Casio G-Shock και διάφορα μοντέλα της SUUNTO ίσως να ήταν μια καλή επένδυση για ένα στέλεχος αλλά στις πλείστες των περιπτώσεων είναι απόλυτα ικανοποιητικές πολύ πιο φθηνές λύσεις. Πρέπει να αποφεύγονται όμως όσα έχουν γυαλιστερά μεταλλικά μέρη και καλό είναι να εξετάσουμε τρόπους να αποτρέψουμε τις αντανακλάσεις από το γυαλί τους.\n-Μικρός Φακός. Η χρησιμότητα του είναι πολλαπλή διότι μπορούν να χρησιμοποιηθούν για σηματοδοσία την νύχτα, ανάγνωση χάρτη ή διαταγών και σημειώσεων, έρευνα σκοτεινών χώρων, αιχμαλώτων κλπ. Προσοχή φυσικά πάντα στην πειθαρχία φωτός και λάμψεων(γι αυτό ποτέ να μην φέρονται εξωτερικά για να μην μας προδώσει τυχαίο άναμμα τους). Καλό θα ήταν ένα αδιαβροχοποιημένο εφεδρικό ξηρό στοιχείο(μπαταρία) να πιαστεί με μονωτική ταινία στο σώμα του φακού. Το πιο χρήσιμοι είδος φακού κατά την άποψη μας είναι ο φακός κεφαλής που μας επιτρέπει να έχουμε και τα δύο χέρια ελεύθερα.\n-Αναπτήρας. Οι καπνιστές τον έχουν πάντα ανά χείρας. Αλλά ένας αναπτήρας είναι ένα χρήσιμο εργαλείο πέραν του ανάματος τσιγάρου. Και πάλιν εξεζητημένες λύσεις ίσως να ήταν χρήσιμες σε κάποιους αλλά οι πλείστοι από εμάς αρκούμαστε με ένα αναπτήρα της κατηγορίας του κλασσικού Bic.\n-Αρτάνη ή εφεδρικά κορδόνια αρβύλων. Αυτά τα ισχυρά είδη σχοινιού έχουν επίσης πολλαπλές εφαρμογές. Επιδιόρθωση κορδονιών, δέσιμο αιχμαλώτων, κατασκευή καταλύματος ή θέσης μάχης, επιδιόρθωση εξαρτήσεων ή αορτήρων και πολλά άλλα. Το μηδενικό ουσιαστικά βάρος 5-10 μέτρων σχοινιού είναι μικρή θυσία για τα οφέλη του.\nΜια πιο λεπτομερής άποψη των υλικών 1ης Γραμμής.\n-Πολυμαχαιρίδιο ή πολυεργαλείο. Εδώ είμαστε της άποψης ότι αξίζει μια πιο γενναιόδωρη επένδυση στην αγορά ενός ποιοτικού μοντέλου. Οι χρήσεις του μπορεί να ποικίλουν από το άνοιγμα μιας κονσέρβας μέχρι το άνοιγμα ενός κιβωτίου πυρομαχικών.\n-Επίδεσμος και Τουρνικέ. Η ΕΦ χορηγεί έναν πολύ βασικών προδιαγραφών ατομικό επίδεσμο κατά άντρα. Αυτός είναι καλύτερα να φέρεται επί της στολής. Επιτακτική κρίνεται η ανάγκη άμεσης χορήγησης τουλάχιστο ενός τουρνικέ ανά άντρα. Η θέση αυτών των κρισίμων υλικών πρέπει να είναι σε κοινό σημείο σε όλους για να μην σπαταλιέται χρόνος όταν παραστεί ανάγκη χρήσης. Παρένθεση. Σχεδόν καμία εκπαίδευση δεν γίνεται στο προσωπικό όσον αφορά τις Πρώτες Βοήθειες Μάχης. Οι λίγες ώρες που αφιερώνονται αναλώνονται σε ενημέρωση περί ηλίασης, δηγμάτων φιδιών και καρδιοαναπνευστικής αναζογώνησης. Ελάχιστος χρόνος για επίδεση πολεμικών τραυμάτων. Καλό θα ήταν να εξετάσουμε και το ενδεχόμενο να περιλάβουμε και μερικά χάπια όπως παυσίπονα-αντιπυρετικά ή αντι-διαρροϊκά. Όχι ασπιρίνη, διότι δυσχεραίνει τον σχηματισμό θρόμβων σε τράυματα, οπόταν και το σταμάτημα τυχόν αιμορραγίας.\n-Στικ παραλλαγής. Η ατομική παραλλαγή είναι συνεχής ασχολία και ένα στικ παραλλαγής πρέπει να είναι πάντα πάνω μας για την παραλλαγή του προσώπου και του λαιμού μας. Παρένθεση. Τις πλείστες φορές δεν βλέπουμε καμία προσπάθεια παραλλαγής του προσώπου στις ασκήσεις. Ή, στην καλύτερη περίπτωση, σκόρπιες «πινελιές». Σε όσες φορές γίνει κάποια παραλλαγή αυτή είναι εντελώς λάθος. Η παραλλαγή του προσώπου πρέπει να ταιριάζει με με την υπόλοιπη παραλλαγή της στολής. Μέρα και νύχτα! Αυτό γίνεται και για να μην διακρίνεται το κεφάλι σαν ξεχωριστό κομμάτι, όχι μόνο για να «σπάσουμε» το σχήμα του προσώπου. Αν έχουμε μια καφέ παραλλαγή, σαν της ΕΦ, δεν βάφουμε το πρόσωπο πράσινο! Ούτε μαύρο, επειδή είναι νύχτα…\n-Μια μικρή απλή πυξίδα, και η απαραίτητη γνώση στη χρήση της, μπορεί πολλές φορές να φανεί πολύ χρήσιμη, πέραν από το προφανές της ναυτιλίας και τήρησης κατεύθυνσης, για τόσο απλές καταστάσεις όπως ο προσανατολισμός μας φθάνοντας σε μια άγνωστη τοποθεσία. Οι επικεφαλής τμημάτων (Στοιχειάρχες, Ομαδάρχες κλπ) εννοείται ότι θα έχουν πέραν αυτής και μια στρατιωτικών προδιαγραφών πυξίδα (όπως την Μ2 ή την Μ8) στην εξάρτηση τους καθώς και πιθανόν ένα αδιαβροχοποιημένο (σε σχετική θήκη ή καλυμμένο με ναύλον) χάρτη και ένα προτράκτορα.\n-Σφυρίχτρα. Σίγουρα αναπόσπαστο μέρος των υλικών των επικεφαλής τμημάτων αλλά και για τους υπόλοιπους ένα πολύ χρήσιμο εργαλείο σηματοδοσίας και επικοινωνίας. Η πραγματικότητα της μάχης είναι εξαιρετικά θορυβώδης(πράγμα που καμιά ταινία, όσο ρεαλιστική κι αν είναι, δεν μπορεί να αποδώσει κατ’ ελάχιστον) κατά παρασάγγας πιο θορυβώδης από οποιαδήποτε εκπαίδευση και ταπεινά μέσα όπως την σφυρίχτρα μπορεί να είναι τα μόνα που δύναται να ακουστούν πάνω από τους θορύβους της. Φυσικά προτιμούμε μοντέλα χωρίς το χαρακτηριστικό σφαιρίδιο.\n-Ωτασπίδες. Για να διαφυλάξουμε όσο το δυνατό καλύτερα την ακοή μας και να προλάβουμε τραυματισμούς στο τύμπανο, ένα ζευγάρι ωτασπίδες στην τσέπη μας μπορεί να αποδειχτεί πολύ χρήσιμο.\n-Στρατιωτική Ταυτότητα και Ταυτότητα Αναγνωρίσεως Πτώματος (ΤΑΠ). Οι κανονισμοί και οι Βασικές Οδηγίες Ενεργειών των Μονάδων μας πιθανόν να επιβάλλουν να έχουμε πάντα πάνω μας αυτά τα δύο στοιχεία αναγνώρισης.\n-Συλλογή επιβίωσης. Αφήσαμε αυτό το δημοφιλές αντικείμενο τελευταίο διότι είναι τομέας μέγιστης υπερβολής. Τα παραπάνω είναι υπέρ αρκετά για σχεδόν όλες τις περιπτώσεις. Αν υπάρχει βάσιμος και αντικειμενικός κίνδυνος να βρεθούμε σε παρατεταμένη κατάσταση επιβίωσης-διαφυγής τότε ίσως, ίσως, να περιλάβουμε επιπλέον υλικά που να καλύπτουν τους τομείς ΚΑΤΑΦΥΓΙΟ, ΦΩΤΙΑ, ΝΕΡΟ, ΤΡΟΦΗ, ΣΗΜΑΤΟΔΟΣΙΑ-ΝΑΥΤΗΛΙΑ. Ποτέ όμως δεν πρέπει να υπερβάλλουμε. Η συλλογή πρέπει να φέρεται σε τσέπη του παντελονιού διότι το παντελόνι σχεδόν ποτέ δεν το αφαιρούμε.\nΚλείνοντας το κεφάλαιο της 1ης Γραμμής να αναφερθούμε στο πιστόλι. Είναι χρήσιμο, αν ο Στρατιώτης φέρει πιστόλι(παρόλο που η αξία του σε μια συμβατική επιχείρηση είναι σχετικά περιορισμένη), αυτό να φέρεται στη ζώνη του παντελονιού και όχι της εξάρτησης και να παραμένει μαζί μας ακόμα και αν δεν φέρουμε την εξάρτηση μας. Ο λόγος είναι ότι το πιστόλι λόγω του μικρού του όγκου και βάρους μπορεί να φέρεται συνεχώς πάνω μας και να μας βοηθήσει σε μια κατάσταση επιβίωσης-διαφυγής ή μια άλλης έκτακτης περίπτωσης ακόμα κι αν έχουμε απωλέσει όλο τον υπόλοιπο φόρτο μας.\n2η Γραμμή. Φόρτος Μάχης\nΕδώ θα εξετάσουμε το πλέον κρίσιμο κομμάτι του φόρτου του Στρατιώτη. Τον Φόρτο Μάχης. Με αυτόν καλείται ο Στρατιώτης να αντιμετωπίσει τον αντίπαλο, να κινηθεί προς το μέρος του (ελιγμός) και να τον εξουδετερώσει (πυρά). Ο Φόρτος Μάχης στην πλέον βασική του μορφή αποτελείται από πυρομαχικά του οπλισμού μας (φυσίγγια) και νερό («πυρομαχικά» για το σώμα μας). Στο κυπριακότερο, «σφαίρες τζιαι νερόν»!\nΒρετανός Στρατιώτης με καλή παραλλαγή κράνους με την χρήση λωρίδων υφάσματος παραλλαγής. Θα μπορούσε να είχε χρησιμοποιηθεί και λινάτσα ή το νάιλον ύφασμα από ένα παλιό δίχτυ παραλλαγής. Άξια αναφοράς τόσο η εξαιρετική ΜΤΡ όσο και τα αντιθραυσματικά γυαλιά.\nΜε διαφορετικούς όρους, Φόρτος Μάχης είναι ουσιαστικά η εξάρτηση μάχης. Παρένθεση. Στην 2η Γραμμή υπάρχουν δύο σχολές σκέψης που αυθαίρετα θα ονομάσουμε «Αμερικανική» και «Ευρωπαϊκή». Η «Αμερικανική» προτείνει ο Φόρτος Μάχης να περιορίζεται στα απολύτως απαραίτητα για την μάχη αυτή καθεαυτή, τα απολύτως αναγκαία για την περίπτωση πυρομαχικά, επικοινωνίες-σηματοδοσία, τραύμα, και νερό(όλα τα υπόλοιπα σε ένα σακκίδιο που να μπορούμε να αφήσουμε) ενώ η «Ευρωπαϊκή» συμπεριλαμβάνει και όλα τα απαραίτητα για 24 ώρες επιχειρήσεων(όχι κατ’ανάγκη μάχης), δηλαδή όλα τα πυρομαχικά και νερό, τροφή κλπ. Αυτό ίσως να είναι και απόρρεια της πιο ευρείας χρήσης θωρακίσεων σώματος από τους Αμερικανούς σε σχέση με τους Ευρωπαίους ή και της μεγαλύτερης «εμπιστοσύνης» στο σύστημα εφοδιασμού και την δυνατότητα να τους εξασφαλίζει άμεσα ότι χρειάζονται. Τα τελευταία χρόνια όλο και περισσότεροι στρέφονται προς την «Αμερικάνικη» σχολή, που είναι πιο κοντά στις απαιτήσεις του «Πολέμου κατά της Τρομοκρατίας». Το ιδανικό κατά την άποψη μας βρίσκεται κάπου στη μέση.\nΚύριος σκοπός της εξάρτυσης είναι η μεταφορά των πυρομαχικών μας και η ομαλή τροφοδοσία με αυτά του οπλισμού μας. Πέραν αυτού η εξάρτηση μάχης πρέπει να περιλαμβάνει επαρκή ποσότητα νερού, κατ’ελάχιστο 2 λίτρα. Αυτά μπορεί να είναι δύο υδροδοχεία μαζί με την αντίστοιχη θήκη τους ή ένας ασκός πλάτης όπως τα Camelbak, τα Source και άλλα. Παρένθεση. Η ΕΦ χορηγεί ένα μόνο υδροδοχείο με την αντίστοιχη θήκη του να παραβλέποντας το γεγονός ότι στην Κύπρο επικρατούν υψηλές θερμοκρασίες, άρα αυξημένες ανάγκες νερού, για τουλάχιστο 8 μήνες του χρόνου. Το ανθρώπινο σώμα χρειάζεται μεγάλες ποσότητες νερού ειδικά σε περιόδους αυξημένης σωματικής δραστηριότητας(μάχη). Η έλλειψη επαρκούς ενυδάτωσης οδηγεί πέραν της σωματικής αδυναμίας και σε μειωμένες ικανότητες αντίληψης και λογισμού πράγμα που δεν γίνεται εύκολα αντιληπτό από τον παθών (κάτι αντίστοιχο με την επίδραση του οινοπνεύματος στον εγκέφαλο). Οπότε πιθανόν να οδηγήσει στη λήψη λάθος αποφάσεων σε κρίσιμες στιγμές.\nΣτρατιώτες της 28 ΕΤΟΜΑ. Παλαιότερα η συγκεκριμένη Μονάδα υπό την καθοδήγηση του εμπνευσμένου Διοικητή της και του Αξιωματικού του 3ου Γραφείου είχε επιδείξει μια αξιοζήλευτη προσπάθεια στα θέματα του φόρτου και της ατομικής τακτικής\nΕκτός των πυρομαχικών και του νερού η εξάρτηση μάχης δύναται να περιλαμβάνει:\n-Υλικά επικοινωνίας. Ο Ασύρματος του Ομαδάρχη και του Διμοιρίτη είναι μέρος του Φόρτου Μάχης.\n-Υλικά Διοίκησης και Ελέγχου, όπως η πυξίδα που προαναφέρθηκε, πιθανόν μια συσκευή GPS, πιστόλι σηματοδοσίας ή φωτοβολίδες αλεξιπτώτου, πλαίσια σηματοδοσίας και φακοί με χρωματιστά φίλτρα. Αυτά κυρίως από τους Ομαδάρχες και Διμοιρίτες.\n-Χειροβομβίδες. Πέραν των πυρομαχικών του ατομικού οπλισμού φέρονται πάντα και επιθετικές και αμυντικές(πιθανόν και καπνογόνες) χειροβομβίδες σε αριθμούς ανάλογα της αποστολής. Απ’ αυτές τουλάχιστον μία πρέπει να είναι σε θέση άμεσα προσβάσιμη. Επίσης κι άλλα ειδικά πυρομαχικά όπως οπλοβομβίδες και αντιαρματικά μιας χρήσης ή βλήματα βαρέων όπλων.\n-Μαχαίρι ή ξιφολόγχη. Αυτό καλό είναι να φέρεται σε σημείο εύκολα προσβάσιμο από το δυνατό χέρι(δεξί για τους δεξιόχειρες). Περίεργες θέσεις σε ώμους, ανάποδα κλπ κατά την άποψη μας περισσότερα προβλήματα δημιουργούν παρά λύνουν. Το μαχαίρι και η ξιφολόγχη είναι χρήσιμα περισσότερο σαν εργαλεία παρά σαν όπλα αν και δεν πρέπει να παραγνωρίζεται η ψυχολογική τους επίδραση στον αντίπαλο. Πάντως, κατά την άποψη μας, το χρησιμότερο είδος μαχαιριού είναι τα ευμεγέθη πτυσσόμενα, τα αποκαλούμενα combat folders.Παρένθεση. Στην ΕΦ όπως και στον ΕΣ έχει ατονήσει ή και καταργηθεί τελείως η εκπαίδευση στην λογχομαχία, αλλά και στην άοπλη μάχη ή την χρήση αγχέμαχων όπλων. Επικρατεί σε πολλούς πεποίθηση ότι η σημερινοί πόλεμοι διεξάγονται με το πάτημα κουμπιών και παραγνωρίζεται το κύριο όφελος τέτοιας εκπαίδευσης που είναι η αύξηση του επιθετικού πνεύματος του Στρατιώτη και του φονικού του ενστίκτου.\n-Συλλογή τραύματος. Πέραν του ατομικού επιδέσμου και του τουρνικέ που αναφέρθηκαν πιο πάνω επιτακτικό είναι η Ε.Φ. να εκπαιδεύσει το προσωπικό και να το εφοδιάσει για Πρώτες Βοήθειες Μάχης. Μια σύγχρονη συλλογή δύναται να περιλαμβάνει ένα επιπλέον τουρνικέ(ίσχαιμος επίδεσμος) και επίδεσμο, ψαλίδι «τραύματος», ρολό τσιρότο, τριγωνικό επίδεσμο, γάζα εμβαπτισμένη σε πηκτικούς παράγοντες (π.χ. Celox), ρινοφαρυγγικό αγωγό, αεροστεγή επίδεσμο στήθους (chest seal), τσιμπιδάκι και αποστειρωμένα γάντια latex. Μπορεί να εξεταστεί και το ενδεχόμενο να τοποθετηθεί σε μια τσέπη στους μηρούς. Η όποια θέση πρέπει να είναι ταυτόσημη για όλους!\n-Πτυοσκάπανο. Όχι και το καλύτερο σκαπτικό εργαλείο αλλά το μόνο που μπορεί να φέρεται συνεχώς στην εξάρτηση μας, οπόταν ο καλύτερος συμβιβασμός. Μπορεί επίσης να χρησιμοποιηθεί για κόψιμο ξύλων και καθαρισμό πεδίων βολής. Πιθανόν η αποστολή να μην απαιτεί την μεταφορά του(π.χ. μια κρούση ή μια ενέδρα) οπόταν σε τέτοιες περιπτώσεις καλύτερα να μην κουβαλούμε το σημαντικό βάρος του. Σε πολλές περιπτώσεις ίσων να φανεί χρήσιμο και ένα κλαδευτήρι. Παρένθεση. Εδώ να αναφέρουμε την ξεχασμένη «τέχνη», τόσο από την ΕΦ όσο και από τον ΕΣ, της κατασκευής ατομικών ορυγμάτων. Οι μάχες δεν θα διεξαχθούν πάντα σε οργανωμένες από την ειρήνη αμυντικές τοποθεσίες. Το ατομικό όρυγμα σώζει ζωές και είναι ο μόνος τρόπος να προστατευθεί ικανοποιητικά ο πεζός από τον μεγαλύτερο φονιά του πεδίου της μάχης, το πυροβολικό. Το σκάψιμο ατομικού ορύγματος θα έπρεπε να είναι δεύτερη φύση για τον πεζό Στρατιώτη.\n-Μέρος του Φόρτου Μάχης είναι και διαφόρων ειδών έντυπα. Το κυριότερο από αυτά είναι το Σχεδιάγραμμα Επισημάνσεως. Η συμπλήρωση του πρέπει να είναι η δεύτερη δουλειά του Στρατιώτη σε κάθε θέση άμυνας(η πρώτη πρέπει να είναι το ατομικό όρυγμα). Άλλα έντυπα πιθανόν να περιλαμβάνουν καρτέλες Τραυματία και Αιχμαλώτου, έντυπα αναφοράς περιπόλου κλπ. Αυτά συνήθως χορηγούνται από αντίστοιχα Γραφεία της Μονάδας ή τον Λόχο. Επίσης καλό θα ήταν να ετοιμαστούν διάφορων ειδών μνημονιακές καρτέλες.\n-Στην εξάρτυση πιθανόν να φέρονται θήκες για Διόπτρες Ημερήσιας και Νυχτερινής Σκόπευσης. Καλό θα είναι να μην φέρονται και οι δύο. Ο «Ελεύθερος Σκοπευτής» (Σκοπευτής Ακριβείας στην καλύτερη περίπτωση, ούτε καν Ακροβολιστής δηλαδή) της Ομάδας που έχει χρεωμένες και τις δύο μπορεί να φέρει μόνο της θήκη της Διόπτρας Νυχτερινής Σκόπευσης και ανάλογα με το ποια έχει τοποθετημένη στο όπλο του να βάζει την άλλη στη θήκη.\nΈφεδρος Καταδρομέας με εξάρτυση ISAAK Rifleman της Blackhawk και κράνος MICH. Προσωπικής επιλογής είναι και τα άρβυλα Belleville και οι βελτιώσεις στο τυφέκιο G3A4. Πολλοί έφεδροι και μόνιμοι Καταδρομείς καταφεύγουν σε προσωπικά έξοδα, τόσο από μεράκι, αλλά πολλές φορές και για να αντιμετωπίσουν τις ελλείψεις της Υπηρεσίας. Κάθε σχόλιο για τις χρωματικές επιλογές του UCP στην στολή ACU περιττεύει…\n-Ο παρεξηγημένος Γυλιός Μάχης\nΟ γυλιός μάχης, το μικρό σακίδιο που συνήθως φέραμε στο πίσω μέρος της εξάρτησης, είναι ένα από τα πλέον ευέλικτα κομμάτια της. Αν και υποφέρει από πολλά σχεδιαστικά προβλήματα, όπως μικρή σταθερότητα, και μισείται από τους Στρατιώτες διότι προσθέτει βάρος και όγκο στην εξάρτηση όντας γεμάτος με άχρηστα υλικά(τα υλικά επιθεωρήσεως και πολλές φορές ακόμα με κομμάτια ξύλου ή χοντρού χαρτονιού για να είναι τετραγωνισμένος…), εντούτοις η χωρητικότητα του είναι ιδανική για την χρήση του ως ένα μίνι σακίδιο γενικής χρήσης, ειδικά στην έλλειψη εξειδικευμένων θηκών. Ο γυλιός μάχης ενδέχεται να μην αποτελεί μέρος του Φόρτου Μάχης, ειδικά σε αποστολές επίθεσης ή κρούσης, αλλά ακόμα και σε τέτοιες αποστολές μπορεί, έχοντας αδειάσει από το περιεχόμενο που θα παραθέσουμε πιο κάτω, να χρησιμοποιηθεί σαν μία μεγάλη θήκη γενικής χρήσης στην οποία μπορούμε να μεταφέρουμε επιπλέον πυρομαχικά, ειδικά υλικά, πυρομαχικά πολυβόλου ή λοιπά υλικά που δεν έχουν προκαθορισμένη θέση στην εξάρτησή μας. Παρακάτω θα περιγράψουμε μια διαμόρφωση για την χρήση του σε μια αποστολή προσέγγισης-περιπολίας μέχρι 24 ωρών.\n-Ατομικό αδιάβροχο τύπου Poncho. Ένα από τα πλέον ευέλικτα υλικά που χορηγούνται αν και όχι τόσο ως αδιάβροχο. Με το Poncho μας μπορούμε πολύ εύκολα να φτιάξουμε ένα κατάλυμα, είτε στην μορφή ατομικού αντίσκηνου είτε ως το χαρακτηριστικό «γιατάκι» των Καταδρομών. Επίσης μπορούμε να το χρησιμοποιήσουμε σαν υπνόσακο, σαν φορείο, για την μεταφορά χώματος από εκσκαφή, για σκίαση της θέσης μάχης μας, σαν πλωτήρα(αν και στην Κύπρο δεν νομίζουμε να παραστεί τέτοια ανάγκη), για συλλογή βρόχινου νερού και χίλιες δυο άλλες χρήσεις.\n-Λάστιχα Banjee. Αποκαλούμενα από τους Στρατιώτες και ποντζολάστιχα για τον προφανή λόγο ότι χρησιμοποιούνται σε συνδυασμό με το Poncho για να γίνουν τα καταλύματα που αναφέραμε πιο πάνω. Για τον ίδιο σκοπό μπορεί να χρησιμοποιηθεί ο σπάγκος ή η αρτάνη που αναφέρουμε πιο κάτω.\n-Επενδύτης Αδιάβροχου (Poncho Liner). Σε μερικές Μονάδες χορηγείται (Καταδρομείς) και είναι εξαιρετικά δημοφιλές. Ουσιαστικά πρόκειται για μία μεγάλη «κουβέρτα» η οποία είτε από μόνη της είτε σε συνδυασμό με το Poncho μπορεί να προσφέρει αρκετή ζεστασιά ή να υποκαταστήσει τον υπνόσακο όταν δεν επικρατούν πολύ χαμηλές θερμοκρασίες. Κύριο χαρακτηριστικό της το χαμηλό βάρος της και ο σχετικά μικρός όγκος της. Προφανώς και τους θερινούς μήνες δεν απαιτείται.\n-Συλλογή Καθάρσεως Οπλισμού. Απαραίτητο σε κάθε φάση της ημέρας καθώς σε κάθε ανάπαυλα πρέπει να είμαστε σε θέση να συντηρήσουμε το τυφέκιο μας. Καλό είναι να συνοδεύεται από ένα τεμάχιο ρούχου(από μια παλιά φανέλλα)και ένα μικρό πινέλο και να βεβαιωθούμε ότι το ελαιοδοχείο είναι πλήρες λαδιού συντηρήσεως.\n-Μικρή υγειονομική συλλογή στην οποία μπορούμε να περιλάβουμε μερικά τσιρότα (χανζαπλάστ), χάπια (παυσίπονα, αντι-διαρροϊκά, κλπ), ένα νυχοκόπτη ή ψαλιδάκι, αντικουνουπικό εκνέφωμα (spray) όπως το Autan (όποιος έχει κάτσει ακροαστικό φυλάκιο, ενέδρα ή σκοπιά μέσα σε σμήνος κουνουπιών καταλαβαίνει πόσο απαραίτητο είναι. Προσοχή, να είναι άοσμο!), πούδρα για την περιποίηση των ποδιών, λίγο αντισηπτικό διάλυμα όπως το Betadine, κολλύριο για τα μάτια, αλοιφή για συγκάματα-εγκαύματα, ισοτονικά και πολυβιταμίνες, χάπια χαλαζόνης και πιθανόν φάρμακα για γνωστές ατομικές μας παθήσεις. Μεγάλη προσοχή να διατηρηθεί σε λογικά επίπεδα όγκου και βάρους. Αποστολή της συλλογής είναι η ατομική μας υποστήριξη για μερικές μέρες. Επίσης εδώ να περιλάβουμε μία οδοντόβουρτσα(πιθανόν και οδοντόπαστα) για την υγιεινή του στόματος. Παρένθεση. Παρόλο που το δέρμα είναι εξαιρετική ασπίδα ενάντια στις μολύνσεις (εκτός σε περίπτωση που σκιστεί) δεν συμβαίνει το ίδιο με το στόμα και τα μάτια που είναι πολύ πιο ευπρόσβλητα και θύρα εισόδου στους παθογόνους μικροργανισμούς, οπότε ιδιαίτερη προσοχή πρέπει να γίνεται στην υγιεινή αυτών των περιοχών.\nΑμερικανός Πεζοναύτης (Ολμιστής) σχεδόν καταρρέει κάτω από τα 70 και πλέον κιλά του φόρτου του. Οι χειριστές βαρέων όπλων έχουν ένα πολύ δύσκολο έργο όπου η σωματική ρώμη πρέπει να είναι πάνω από τον μέσο όρο για να το φέρουν εις πέρας και είναι απορίας άξιο πώς ο Ελληνικός Στρατός έχει εισάγει στις τάξεις του τόσο μεγάλο αριθμό γυναικών σε μάχιμες θέσεις.\n-Μικρή πετσέτα για γενική ατομική υγιεινή. Μικρές ορειβατικές πετσέτες είναι ιδανικές αλλά και μια οποιαδήποτε άλλη μεγέθους μισού προσόψιου είναι ικανοποιητική.\n-Μονωτική ταινία και κλιπ «ηλεκτρολόγου»(zip-ties). Αυτά τα δύο υλικά προσφέρονται για πρόχειρες και γρήγορες επισκευές «πεδίου μάχης» και για «σίγαση» και «θάμβωση» μεταλλικών και άλλων εξαρτημάτων του εξοπλισμού μας.\n-Επιπλέον αρτάνη (ή κορδόνια αρβύλων ή και σπάγκος) για τις χρήσεις που προαναφέραμε).\n-Εφεδρικά ξηρά στοιχεία (ένα σετ ανά συσκευή) για όλες τις συσκευές που χρησιμοποιούμε, όπως φακοί, GPS, Σταθμοί Ασυρμάτου, Διόπτρες Νυχτερινής Σκόπευσης κλπ.\n-1 ή 2 γαιόσακκοι. Μπορούν να χρησιμοποιηθούν για την βελτίωση της θέσης μάχης μας ή του ατομικού ορύγματος, άλλα και για άλλες χρήσεις όπως πχ ο χειρισμός αιχμαλώτων.\n-Τροφή μισής ημέρας. Επιδιώκουμε να φάμε πριν την αποστολή οπόταν με τροφή μισής μέρα(μία κονσέρβα και λίγος διπυρίτης) μπορούμε να διατηρηθούμε για 24 ώρες. Μικρά σνακ(λίγα μπισκότα, ή σταφίδες κλπ) μπορούμε να μεταφέρουμε σε τσέπη της στολής μας ως επιπλέον τροφή. Το χειμώνα οι ανάγκες μας σε τροφή αυξάνονται ενώ αντίστοιχα το καλοκαίρι αυξάνονται οι ανάγκες σε νερό.\n-Συσκευή θέρμανσης από τις Μερίδες Επιχειρήσεων (4Α στην Κύπρο ή 4Β στην Ελλάδα) και στερεό καύσιμο για ζέσταμα της τροφής ή παρασκευή ροφήματος. Αντ’ αυτού μπορούμε να μεταφέρουμε 3 μεγάλες πρόκες για πρόχειρη μαγειρική εστία οι οποίες μπορούν να βρουν και άλλες χρήσεις.\n-Φακελάκια από τσάι, καφέ και ζάχαρη για παρασκευή ροφήματος.\n-Κουτάλι. Με το κουτάλι μπορούμε να φάμε όλων των ειδών τροφές οπότε μόνο αυτό χρειάζεται. Ένα ισχυρό πλαστικό κουτάλι ή κουταλοπίρουνο (spork) είναι ιδανικό.\n-Ένα μικρό μεταλλικό ποτήρι για την παρασκευή και κατανάλωση του ροφήματος. Εάν έχουμε προμηθευτεί το μεταλλικό κύπελο που εφαρμόζει στον πάτο του υδροδοχείο τότε δεν χρειαζόμαστε άλλο είδος ποτηριού ή αγγείου εστιάσεως (καραβάνων), οι οποίες καραβάνες καμία θέση δεν πρέπει να έχουν στον γυλιό μάχης. Παρένθεση. Προσωπική μας άποψη, όλη η σίτιση σε καιρό επιχειρήσεων πρέπει να στηρίζεται σε Μερίδες Επιχειρήσεων (Μερίδες «ΛΟΚ») κυρίως και λιγότερο σε μαγειρευτά φαγητά.\n-Ρουχισμός. Αν κρίνεται αναγκαίο(δεν είναι στις πλείστες των περιπτώσεων) από τις συνθήκες της αποστολής μερικά τεμάχια ρουχισμού όπως εφεδρικό ζεύγος κάλτσες ή ένα φανελλάκι ή ισοθερμικό μπορούν να μεταφερθούν. Καλό είναι να αποφεύγεται. Παρένθεση. Πρέπει να μάθουμε να ξεχωρίζουμε το «χρειάζομαι» από το «θέλω». Όλοι θέλουμε την μέγιστη άνεση μας αλλά στην μάχη χρειαζόμαστε άλλα πράγματα πολύ περισσότερο οπότε το μεταφερόμενο βάρος και ο όγκος πρέπει να αφιερωθούν σε αυτά.\n-Πιθανώς εφεδρικά υλικά προς αναπλήρωση αυτών της 1ης Γραμμής, όπως φούμο, αναπτήρας ή σπίρτα, μολύβι ή στυλό και σημειωματάριο. Επίσης μια μικρή συλλογή ραπτικών μπορεί να φανεί χρήσιμη σε πολλές περιπτώσεις. Δεν πρέπει να έχουμε τάσεις υπερεξασφάλισης όμως. Ξανά, ότι πραγματικά χρειαζόμαστε. Το βάρος είναι εχθρός μας.\n-Πιθανώς εφεδρικά πυρομαχικά και πυρομαχικά ομαδικών όπλων.\nΠαρένθεση. Η Ε.Φ. έχει σταματήσει την χορήγηση γυλιού μάχης στο ενεργό προσωπικό της ενώ συνεχίζει να χορηγεί στους εφέδρους (επίστρατους). Αντί του γυλιού χορηγεί ένα τουλάχιστο μέτριο από κάθε άποψη σακίδιο το οποίο είναι πολύ χαμηλών προδιαγραφών. Το σακίδιο αυτό είναι εξαιρετικά άβολο, εξαιρετικά εύθραυστο(οι πόρπες σπάνε ακόμα και στην σύνταξη για επιθεώρηση) και συνήθως είναι γεμάτο με παντελώς άχρηστα για την μάχη υλικά, όπως δεύτερη στολή και δεύτερο ζευγάρι άρβυλα, υπνόσακο και υπόθεμα. Αυτά δεν γίνεται να είναι μέρος του Φόρτου Μάχης! Αν είναι γεμάτο το σακίδιο με μη απαραίτητα υλικά που θα μπουν για παράδειγμα τα βλήματα του αντιαρματικού RPG-7V;\nΟ γυλιός μάχης όντως και μπορεί να αντικατασταθεί από ένα μικρό σακίδιο (όχι φυσικά σαν αυτό που περιγράψαμε πιο πανω). Υπάρχουν πολλές λύσεις στην διεθνή αγορά, αρκετές εξαιρετικής ποιότητας, το κόστος των οποίων πιθανώς να δικαιολογείται για ένα μόνιμο στέλεχος(ή για καθολική χορήγηση από την Υπηρεσία) αλλά οι περισσότεροι από εμάς «αντέχουν» και με λιγότερο «ποιοτικές» λύσεις, και πολύ πιο φθηνές, όπως π.χ. ένα σακκίδιο 10-15 λίτρων της ελληνικής εταιρείας Pentagon(της οποίας η σχέση κόστους προς ποιότητα έχει βελτιωθεί αισθητά προς το καλύτερο τα τελευταία χρόνια) αλλά και άλλων, ακόμα και «πολιτικού» τύπου αρκεί να έχουν χρωματισμούς σε παστέλ γήινα χρώματα. Αυτές οι λύσεις προσφέρουν ελαφρώς αυξημένο όγκο αλλά και ασύγκριτα καλύτερη άνεση και σταθερότητα οπότε αξίζει να εξεταστούν.\nΑυτός ο Βρετανός εκτός από λωρίδες υφάσματος χρησιμοποίησε και κομμάτια από διχτυωτό φουλάρι. Τα εξαιρετικής ποιότητας γάντια μάχης της Oakley είναι χορήγηση της Υπηρεσίας μετά από UOR (Urgent Operational Request)\nΜικρές συμβουλές για τη διαμόρφωση της εξάρτησης-Φόρτου Μάχης\nΔυστυχώς η εικόνα που έχουμε οι περισσότεροι από την διαμόρφωση της εξάρτησης είναι «τέσσερα δάχτυλα δεξιά αριστερά οι φυσιγγιοθήκες και τετραγωνισμένος γυλιός». Οι εξαρτήσεις με ζωστήρα Α/Τ (της οποία η άνεση μπορεί να βελτιωθεί με ένα μαξιλαράκι)και ιμάντες τύπου «Υ» ή τύπου «Η» (όπως η Μ-71 στον Ε.Σ.) αν και παρωχημένες σαν σχεδιάσεις εντούτοις έχουν το πλεονέκτημα ότι προσφέρουν σχετική ευελιξία στην διαμόρφωση. Αν φυσικά ξεφύγουμε από τα «επιθεωρησιακά» στεγανά. Επίσης, σε σχέση με ένα γιλέκο μάχης προσφέρουν πολύ καλύτερο αερισμό του σώματος.\n-Συμβουλή 1η. Μεταφέρετε και τις δύο φυσιγγιοθήκες στην πλευρά του αδύναμου χεριού του χεριού που γεμίζει το όπλο) και τοποθετήστε τες όσο το δυνατό πιο πλάγια(διατηρήστε την πρόσθια περιοχή της λεκάνης όσο το δυνατό πιο καθαρή καθότι είναι αυτή που εξασφαλίζει την περισσότερη σταθερότητα στη θέση πρηνηδόν).\n-Συμβουλή 2η. Προμηθευτείτε τουλάχιστο μια επιπλέον φυσιγγιοθήκη, ή μια θήκη γενικής χρήσης την οποία μπορείτε να χρησιμοποιήσετε για επιπλέον γεμιστήρες(πέραν των 4) ή για υλικά (και του γυλιού) τα οποία κρίνετε ότι τα χρειάζεστε πιο συχνά (GPS, πυξίδα, μονωτική ταινία κλπ) και τοποθετήστε την από την αντίθετη πλευρά των προηγούμενων δύο-πρέπει να σκεφτόμαστε και την ισορροπία της εξάρτησης. Επίσης μπορεί να την χρησιμοποιήσουμε σαν θήκη Συλλογής Τραύματος. Στην φυσιγγιοθήκη επίσης μπορούμε να χωρέσουμε 3-4 βομβίδες Βομβιδοβόλου 40χιλ (αν καταλάβει ποτέ η Ε.Φ. την αξία του και προχωρήσει σε καθολική υιοθέτηση για όλες τις Μονάδες) ή μέχρι και 80 φυσίγγια πολυβόλου σε ταινία. Παρένθεση. Κατά παράδοξο και ανεξήγητο λόγο η Ε.Φ. (και ο Ε.Σ.) έχουν καθιερώσει τις 5 γεμιστήρες για όλους όσους φέρουν τυφέκιο. Δεν θα κρίνουμε αν είναι λίγες ή αρκετές αλλά, είναι δυνατόν ο Τυφεκιοφόρος μιας Ομάδας Πεζικού, ή ο Καταδρομέας, να έχει τις ίδιες ανάγκες σε έτοιμα πυρομαχικά σε γεμιστήρες με τον Οδηγό ή τον Μάγειρα ή με τον Στρατιώτη του Υγειονομικού; Είμαστε σίγουροι ότι σε περίοδο επιχειρήσεων όσοι χρειάζονται επιπλέον γεμιστήρες θα καταφύγουν στην προσφιλή ελληνική μέθοδο του …«δανεισμού» αλλά θα έπρεπε η Υπηρεσία να δώσει τις λύσεις έγκαιρα.\nΠαραμένοντας στο θέμα των πυρομαχικών, οι χειριστές των Οπλοπολυβόλων χρεώνονται 2 τριπλές φυσιγγιοθήκες για τις 13 γεμιστήρες που φέρουν. Και πάλιν κατά παράδοξο τρόπο τις ίδιες γεμιστήρες και φυσιγγιοθήκες δεν χρεώνονται και οι γεμιστές, ούτως ώστε και να μπορούν ουσιαστικά να συμβάλουν στην ισχύ πυρός του Οπλοπολυβόλου αλλά και να είναι σε θέση άμεσα να αντικαθιστούν τον χειριστή σε περίπτωση τραυματισμού του. 2 τέτοιες φυσιγγιοθήκες θα μπορούσε να χρεωθεί και το στοιχείο Πολυβόλου ώστε ο Σκοπευτής και ο Γεμιστής να έχουν έκαστος από δύο έστω γεμιστήρες τυφεκίου και από 240(3×80) φυσίγγια σε ταινία έτοιμα στην εξάρτηση τους για να μπορούν να εναλλάσσονται σε περίπτωση ανάγκης στα καθήκοντα. Φυσικά επιπλέον φυσίγγια μπορούν να μεταφερθούν στον γυλιό μάχης ή σε σακίδιο αλλά σε καμιά περίπτωση αυτά δεν μπορούν να είναι τα 1500 που προβλέπει ο φόρτος(γύρω στα 45 κιλά). Μέρος του φόρτου πρέπει να διανεμηθεί στην Ομάδα Πεζικού.\nΦυσιγγιοθήκη του νεώτερου τύπου που χορηγείται στην Ε.Φ. με 80 φυσίγγια 7,62×51 σε ταινία. Με προσεκτικότερη στοίβαξη μπορούν να χωρέσουν μέχρι και 100. Τρεις τέτοιες φυσιγγιοθήκες (ή μια τριπλή) ανά άντρα του στοιχείου πολυβόλου τους επιτρέπει να έχουν πάνω στην εξάρτηση τους περί τα 250 φυσίγγια(μία ολόκληρη ταινία) με βάρος 7 κιλά. Αυτά αρκούν για μια αρχική επαφή μέχρι να ετοιμαστούν κυτία πυρομαχικών ή να τους επιτρέπει την συνέχιση των πυρών αν το στοιχείο χωριστεί για οποιοδήποτε λόγο.\n-Συμβουλή 3η. Μην φοβηθείτε να προσαρμόσετε την εξάρτηση πιο ψηλά από το ύψος της λεκάνης, στο ύψος της μέσης, φοβούμενοι ότι θα την περιγράψουν ως …γυναικείο εσώρουχο. Μεταφέροντας την λίγο πιο ψηλά δίνουμε μεγαλύτερη ελευθερία κινήσεων στα πόδια μας και γινόμαστε πιο ευέλικτοι.(Όχι πολύ ψηλά όμως ώστε να επηρεάζει την αναπνοή-στήθος και διάφραγμα). Επίσης εάν έχουμε θήκες μπροστά είναι πιο άνετο να είναι στο σημείο της κοιλιάς παρά στο σημείο της λεκάνης καθότι η κοιλιά ως πιο «εύπλαστη» θα μας επιτρέψει να πέρνουμε πιο φυσιολογική θέση πρηνηδόν (και πολύ πιο χαμηλή), όπως αναφέραμε και πιο πριν.\nΜε τον γυλιό σε πιο συμβατική θέση. Παρατηρήστε την πιο ψηλή τοποθέτηση της εξάρτησης.Ο γυλιός και το πτυοσκάπανο εάν δεν είναι απαραίτητα πρέπει να αφήνονται πίσω για εξοικονόμηση βάρους.\n-Συμβουλή 4η. Προμηθευτείτε 2º Υδροδοχείο με την αντίστοιχη θήκη(αν είναι δυνατόν και με το κύπελο του) ή ένα καλό ασκό πλάτης. Τα ¾ λίτρου του ενός Υδροδοχείου ΔΕΝ είναι αρκετά.\n-Συμβουλή 5η. Δοκιμάστε να τοποθετήσετε τον γυλιό μάχης στο πλάι (δυνατή πλευρά) αντί πίσω. Θα βελτιώσει την πρόσβαση στο περιεχόμενο του και θα εξισορροπήσει το βάρος των πυρομαχικών στην αντιδιαμετρικά αντίθετη πλευρά. Επίσης παίξτε με την θέση των Υδροδοχείων στην εξισορρόπηση του Φόρτου.\nΕυχαριστούμε τον εξαιρετικό ράφτη κ. Νίκο Χιώτη (πατέρα Καταδρομέα) για την στολή σε κόψιμο ACU.\n-Συμβουλή 6η. Αποφύγετε όσο είναι δυνατό να κρεμάτε υλικά στους ιμάντες των ώμων. Διατηρήστε τους όσο πιο καθαρούς για την επώμιση του όπλου σας.\n-Συμβουλή 7η. Ότι δεν δένεται χάνεται. Κρίσιμα υλικά σας να τα έχετε δεμένα και ασφαλισμένα με αρτάνη (πυξίδα, μαχαίρι-πολυεργαλείο, φανάρι, κλπ). Ένας κρίκος «D» μπορεί να φανεί χρήσιμος για την ασφάλιση αυτών ενώ μπορεί να χρησιμεύσει και για την ασφάλιση του αορτήρα του τυφεκίου μας.\n-Συμβουλή 8η. Ένα πολύ χρήσιμο υλικό μπορεί να αποδειχθεί μια θήκη απορριπτομένων(Dump Pouch). Αυτή μπορεί να χρησιμοποιηθεί τόσο για την προσωρινή τοποθέτηση των άδειων γεμιστήρων όσο και για τη μεταφορά παντός είδος υλικού, όπως οπλοβομβίδες, που δεν είναι εύκολο να μεταφερθεί αλλού.\nΚοντινή άποψη της «διπλής» γεμιστήρας στην οποία φαίνεται η ελαφρώς χαμηλότερη τοποθέτηση της δεξιάς γεμιστήρας (αριστερά στην φωτογραφία) και το λουρί για γρηγορότερο τράβηγμα από την φυσιγγιοθήκη. Στην εκπαιδευτική χειροβομβίδα βλέπουμε την «σίγαση» της περόνης με χαρτοταινία(η οποία σε σχέση με την μονωτική σχίζεται πολύ εύκολα και δεν αφήνει κατάλοιπα κόλλας).\n-Συμβουλή 9η. Τοποθετείτε τις γεμιστήρες με το άνοιγμα προς τα κάτω και τις βολίδες να βλέπουν προς τη δυνατή μεριά. Στις φυσιγγιοθήκες μας ο μόνος τρόπος να βγάλουμε μια γεμιστήρα είναι αρπάζοντας την από τον πυθμένα οπότε αυτός ο τρόπος είναι ο πιο ταχύς για γέμιση. Στα γιλέκα των Καταδρομών που δύναται η γεμιστήρα να αφαιρεθεί και με διαφορετικές λαβές εναπόκειται στον χρήστη να επιλέξει που θα βλέπουν οι βολίδες αλλά πάντα το άνοιγμα θα είναι προς τα κάτω. Καλό θα ήταν δύο γεμιστήρες να τις ενώσετε πλάι πλάι βάζοντας στην μέση ένα λεπτό κομμάτι ξύλινης σφήνας, ώστε η δεξιά γεμιστήρα να είναι ελαφρώς πιο κάτω από την αριστερή(για να μην εμποδίζει την απόρριψη καλύκων). Τυλίγουμε σφιχτά με ταινία, κατά προτίμηση πισσωτική (duct tape) που να επιτρέπει όμως μικρή μετακίνηση μπροστά πίσω για να μην επηρεάζεται από τον χειροφυλαχτήρα. Παρένθεση. Ποτέ δεν ενώνουμε δυο γεμιστήρες με την μια να έχει το άνοιγμα πάνω και την άλλη κάτω. Είναι συνταγή για εμπλοκές διότι η κάτω γεμιστήρα μόλις πάρουμε θέση πρηνηδόν θα γεμίσει με λάσπες και χώματα. Επίσης δυσκολεύει την ταχεία επαναγέμιση (που είναι και ο κύριος λόγος που συνδέσαμε τις δύο γεμιστήρες εξ αρχής) και μας αναγκάζει να κάνουμε «ταχυδακτυλουργικά» κόλπα για να φέρουμε την κάτω πάνω.\n-Συμβουλή 10η. Κύριος σκοπός της εξάρτυσης είναι η ομαλή προμήθεια του οπλισμού μας με πυρομαχικά. Αν αποτυγχάνει να πετύχει αυτό κάτι έχουμε κάνει λάθος. Σταματήσατε και ξεκινήστε από την αρχή.\nΛίγα λόγια για τα Υλικά Προστασίας\n-Κράνος. Όλοι μισούν το κράνος. Είναι βαρύ και άβολο. Όμως είναι το κρισημότερο κομμάτι του εξοπλισμού προστασίας μας. Πολλές φορές το μόνο. Στην Ε.Φ. βρίσκουμε μερικές χιλιάδες κράνη Kevlar, κυρίως της βρετανικής RBR (υποδείγματα F5 και F6) αλλά εσχάτως και πολλά ινδικής παραγωγής (προφανώς φθηνότερη λύση). Αυτά χρησιμοποιούνται κυρίως από τους εν ενεργεία, κληρωτούς και μονίμους ενώ η μάζα της Ε.Φ., οι έφεδροι, αρκούνται σε μεταλλικά κράνη τύπου «Μ1», με εσωτερικό πλαστικό τμήμα. Θα ασχοληθούμε με αυτά, που έχουν και την πλέον κακή φήμη. Είναι γεγονός ότι παρέχουν χαμηλότερα(αλλά όχι χαμηλά) επίπεδα προστασίας, αντοχής δηλαδή σε θραύσματα, και άνεσης-σταθερότητας. Στον τομέα της προστασίας δεν μπορούμε να κάνουμε τίποτα, δυστυχώς. Όσον αφορά στην σταθερότητα όμως μια καλή ρύθμιση του ιμάντα που επενδυμένος με «δέρμα» αγκαλιάζει περιμετρικά το κεφάλι και ειδικά του ιμάντα αυχένα, που από πολλούς αφαιρείται με αποτέλεσμα να χάνεται αφού δεν γνωρίζουν την χρήση του, το καθιστά αρκούντως σταθερό.\nΟ ιμάντας σβέρκου στο εσωτερικό πλαστικό τμήμα του κράνους «Μ1» και το σημείο ρύθμισης του (1). Διακρίνονται επίσης τα άλλα δύο σημεία ρύθμισης (2 και 3) με τα οποία μπορούμε να προσαρμόσουμε το κράνος στο κεφάλι μας\n-Αλεξίσφαιρα γιλέκα. Υπάρχουν ελάχιστα σε χρήση στην Ε.Φ. κυρίως για τους σκοπούς σε στατικά καθήκοντα. Αυτά φέρουν πλάκες επιπέδου ΙV(διατρητικά φυσίγγια μέχρι 0,30’’) και έχουν βάρος περί τα 11 κιλά συνολικά. Αυτομάτως αντιλαμβάνεται κανένας ότι είναι εξαιρετικά δύσκολο να φέρονται στην μάχη από Στρατιώτες με μέτρια ή κακή φυσική κατάσταση. Μια αρκετά ικανοποιητική λύση όμως θα ήταν η προμήθεια από την Ε.Φ. ελαφρών αλεξίθραυσμων γιλέκων(χωρίς πλάκες προστασίας από πυρά τυφεκίων) σε συνδιασμό με μαζικότερη εισαγωγή κρανών Kevlar για το σύνολο του προσωπικού. Έτσι θα εξασφαλίζονταν επαρκή επίπεδα προστασία από τον κύριο φονιά στο πεδίο της μάχης ενός συμβατικού πολέμου, των θραυσμάτων από πυρά όπλων καμπύλης τροχιάς(όλμων και πυροβολικού). Αυτά τα γιλέκα, πολύ χαμηλού βάρους(περί τα 3 κιλά) ανταποκρίνονται στα επίπεδα φυσικής κατάστασης του συνόλου του προσωπικού της Ε.Φ. που ως ως επί το πλείστον είναι έφεδροι.\n-Επιγωνατίδες και Επαγκωνίδες. Τα τελευταία χρόνια έχει γίνει μερική εισαγωγή σε υπηρεσία τέτοιων υλικών πέραν των Καταδρομών και σε Μονάδες Πεζικού. Οι Επιγωνατίδες είναι ένα αρκετά χρήσιμο μέσο προστασίας αν και πολλές φορές προβληματικό στη χρήση του. Αντιθέτως, οι επαγκωνίδες κρίνουμε ότι είναι παντελώς άχρηστες στις περισσότερες περιπτώσεις. Βλέποντας εικόνες από τα πολεμικά μέτωπα ανά τον κόσμο παρατηρούμε ευρεία χρήση επιγωνατίδων αλλά σχεδόν μηδενική χρήση επαγκωνίδων. Ο λόγος είναι ότι συνήθως πέφτοντας απότομα στο έδαφος χρησιμοποιούμε τα γόνατα, άρα και η χρησιμότητα των επιγωνατίδων, και τις παλάμες-δάχτυλα και όχι τους αγκώνες.\n-Γάντια Μάχης. Από το παραπάνω προκύπτει κι η ανάγκη των γαντιών μάχης. Στην Ε.Φ. κάποτε γινόταν χορήγηση μάλλινων γαντιών για το κρύο, ενώ πολύ πιο χρήσιμη θα ήταν η χορήγηση ελαφρών γαντιών μάχης.\nΗ αξία των προστατευτικών γυαλιών δεν μπορεί να υπερεκτιμηθεί!\n-Προστασία Ματιών. Ένας κρισιμότατος τομέας ο οποίος είναι σχεδόν πλήρως παραμελημένος από την Ε.Φ. Με εξαίρεση τους Καταδρομείς και πάλι στους οποίους φαίνεται να χορηγούνται αντιθραυσματικές μάσκες (πιθανόν το μοντέλο Land Ops της ESS) όλοι οι υπόλοιποι είναι παντελώς απροστάτευτοι όσον αφορά τα μάτια. Ακόμα όμως και στους Καταδρομείς, οι μάσκες (goggles) ελάχιστα χρησιμοποιούνται διότι είναι άβολες, δυσκολεύουν την σκόπευση(μάλλον από κακή εφαρμογή σε συνδυασμό με το κράνος) και θαμπώνουν λόγω της αυξημένης εφίδρωσης. Γι αυτό πιο συχνά τις βλέπουμε να κοσμούν το κράνος παρά να προστατεύουν τα μάτια. Μια πολύ φθηνή και πολύ πιο κατάλληλη για τις περισσότερες περιπτώσεις λύση θα ήταν η χρήση αντιθραυσματικών γυαλιών με σκούρους και καθαρούς φακούς(π.χ. ESS ICE). Περιττό να τονίσουμε ότι γυαλιά «ηλίου» αυξάνουν κατά πολύ και την οδική ασφάλεια όταν φέρονται από τους οδηγούς των οχημάτων της Ε.Φ. Πολλοί στρατοί έχουν υποχρεωτική τη χρήση τέτοιων γυαλιών σε ώρες έντονης ηλιοφάνειας για τους οδηγούς ενώ ακόμη πιο πολλοί υποχρεωτική τη χρήση τους σε ασκήσεις, εκπαιδεύσεις και επιχειρήσεις. Παρένθεση. Με ευχαρίστηση βλέπουμε τα στελέχη των Καταδρομών και της ΜΥΚ να χρησιμοποιούν καθολικά τέτοιου είδους γυαλιά. Πέραν του ότι προφανώς και τα στελέχη αυτά αναγνώρισαν (παθόντες ίσως) την χρησιμότητα τους επιπλέον τους προσδίδει και ένα πιο επαγγελματικό στρατιωτικό παρουσιαστικό, που έχει κι αυτό την αξία του.\nΧαρακτηριστικός ο ιμάντας στήριξης της φυσιγγιοθήκης που η Ε.Φ. υιοθέτησε όταν ακόμα και ο Ε.Σ. τον καταργούσε.\n3η Γραμμή-Φόρτος Προσέγγισης-Περιπόλου. Υλικά Αποστολής\nΌπως γράψαμε και στην αρχή αυτή η «Γραμμή» μπορεί να μην υφίσταται, να υφίσταται για μερικούς αλλά όχι για όλους ή και να είναι μέρος του Φόρτου Μάχης. Αυτή μπορεί να υλοποιηθεί μέσω της χρήσης ενός μικρού σακιδίου, ή του γυλιού μάχης, ή κάποιου εξειδικευμένου σακιδίου όπως ενός υγειονομικού σάκου και πρέπει να είναι σε θέση να μας επιτρέψει την εκτέλεση αποστολών μικρής διάρκειας, 24 έως 36 ωρών. Στους Καταδρομείς υπάρχει το λεγόμενο Grab-Bag δηλαδή αυτό που μεταφέρουμε πάση θυσία ακόμα κι αν χρειαστεί να εγκαταλείψουμε το Bergen μας. Δεν θα το αναλύσουμε περαιτέρω (όπως και την 4η Γραμμή) θα αναφερθούμε επιγραμματικά σε ορισμένα πιθανά υλικά για να δώσουμε μια εικόνα καθώς οι συνδυασμοί μπορεί να είναι άπειροι. Τέτοια υλικά μπορεί να είναι:\n-Κιάλια, τηλεσκόπια ή Διόπτρες Νυχτερινής Παρατήρησης.\n-Επιπλέον πυρομαχικά ή πυρομαχικά ομαδικών(π.χ. MG3) και βαρέων όπλων(π.χ. RPG-7V ή όλμων).\n-Συσκευές Ασυρμάτων μακράς εμβέλειας\n-Επιπλέον τροφή και νερό\n-Το υγειονομικό υλικό της Ομάδας\n-Ειδικά Υλικά(καταστροφών, ναρκοπολέμου κλπ)\n-Οτιδήποτε δεν χωρούσε στην εξάρτυση.\nΟ φόρτος μάχης κατά τα ισχύοντα πρότυπα της Ε.Φ. Θα μπορούσε να ήταν ένας αξιοπρεπής φόρτος περιπόλου αν τα υλικά που τον απάρτιζαν ήταν επιχειρησιακά προσανατολισμένα και η εξάρτηση και σακίδιο καλύτερων προδιαγραφών.\n4η Γραμμή-Υλικά Διαβίωσης\nΕδώ συνήθως για τον Πεζικάριο σημαίνει τον Σάκο Ιματισμού-Εκστρατείας του (το γνωστό «λουκάνικο») ενώ για τον Καταδρομέα συνήθως θα είναι το Bergen του. Ο Πεζικάριος μπορεί να γεμίσει τον σάκο του με ότι χωράει αντίθετα ο Καταδρομέας θα πρέπει να περιλάβει μόνο όσα μπορεί να κουβαλήσει. Τέτοια μπορεί να είναι:\n-Υπνόσακος και Υπόστρωμα (υπόθεμα).\n-Αντίσκηνο ή Bivvy Bag.\n-Ξυριστικά και λοιπά είδη ατομικής υγιεινής.\n-Επιπλέον ρουχισμός (στολή μάχης, κάλτσες, εσώρουχα κλπ).\n-Επιπλέον τροφή και νερό.\nΧρησιμοποιούμε πάντα πρώτα τα υλικά των «μεγάλων γραμμών» και αναπληρώνουμε με αυτά τα υλικά των «μικρών γραμμών». Για παράδειγμα, πρώτα θα καταναλώσω το νερό που έχω στην 3η «Γραμμή» και μετά το νερό που έχω στην εξάρτυση (2η «Γραμμή»). Δεν θα παραλείψουμε να τονίσουμε την αξία της αδιαβροχοποίησης. Η σωστή αδιαβροχοποίηση δεν προστατεύει μόνο από το νερό αλλά και από την πανταχού παρούσα σκόνη, την λάσπη και τα χώματα. Προστατεύει επίσης από τυχόν ζημιές που το ένα υλικό μπορεί να κάνει σε άλλο(π.χ. το στικ παραλλαγής να λιώσει πάνω στο χαρτί υγείας). Στους μεγάλους σάκους (ιματισμού και Bergen) καλό θα είναι πρώτα να γίνεται μια συνολική αδιαβροχοποίηση με ένα ειδικό για το σκοπό σάκο ή ακόμα και με μια μεγάλη νάιλον σακούλα κήπου (που όμως δεν είναι το ίδιο ανθεκτική) και μετά κατηγοριοποιημένα το περιεχόμενο με ξεχωριστή αδιαβροχοποίηση. Άριστα για αυτή την κατηγοριοποίηση, ειδικά των μικροϋλικών, είναι τα σακουλάκια τροφίμων με αεροστεγές επαναχρησιμοποιήσιμο κλείσιμο (zip lock) καθώς μας επιτρέπουν να ανοίγουμε και να κλείνουμε χωρίς να τα καταστρέφουμε ενώ επιπλέον είναι και διαφανή και μας επιτρέπουν να επιθεωρούμε το εσωτερικό χωρίς να χρειάζεται να τα ανοίξουμε.\nΠροσπαθήσαμε στην δημοσίευση αυτή να αναπτύξουμε όσο πιο απλά και κατανοητά το θέμα φόρτος. Η προσπάθεια έγινε με την παραδοχή ότι απευθύνεται ως επί το πλείστον σε ένα στρατό κυρίως κληρωτών και εφέδρων. Ασφαλώς και πιο επαγγελματικές Μονάδες όπως της ΜΥΚ και των Καταδρομών, ή ακόμα περισσότερο πλήρως επαγγελματικές Μονάδες του Ε.Σ. όπως η Ζ’ ΜΑΚ και το ΕΤΑ με την τεράστια πείρα τους, θα έχουν αναγάγει το θέμα φόρτος σε πραγματικά επιστημονικά επίπεδα, όπως πρέπει, βάζοντας στην εξίσωση πιο «εξωτικά» υλικά όπως διαμορφούμενες εξαρτήσεις τύπου «MOLLE» ή πιο έξυπνες και λειτουργικές λύσεις, απότοκο της προαναφερθείσας εμπειρίας τους.\nΗ Υπηρεσία (Ε.Φ. και Ε.Σ.) υποχρεούται να παρέχει στους Στρατιώτες, μόνιμους, έφεδρους ή κληρωτούς, όλα τα υλικά που είναι απαραίτητα στην εκτέλεση της αποστολής τους και την κατάλληλη εκπαίδευση στο πως να τα χρησιμοποιούν. Δυστυχώς, ειδικά με την δεινή οικονομική κατάσταση στην οποία έχουν περιέλθει τα τελευταία χρόνια και τα δύο ελληνικά κράτη αυτό δεν δύναται να γίνει σε ικανοποιητικό βαθμό. Πολλοί, ειδικά στελέχη, αναγκάζονται να ξοδεύουν από τα προσωπικά τους χρήματα στερώντας αυτά τα χρήματα από τις ίδιες τις οικογένειες τους στο τέλος της ημέρας. Ο πεζός Στρατιώτης θα κληθεί να εκτελέσει το πιο επικίνδυνο και δύσκολο έργο. Η Υπηρεσία πρέπει να τον εφοδιάζει με λύσεις και όχι με προβλήματα.\nΤελειώνοντας, το βάρος είναι ο μεγαλύτερος εχθρός του πεζού Στρατιώτη. Πρέπει να κρατείται στο ελάχιστο δυνατό. Δυστυχώς τα υλικά, και ειδικά τα πυρομαχικά είναι αρκετά βαριά. Γι αυτό θυσιάστε λίγες ώρες στα στρατόπεδα, και αντί της εικόνας του ατσαλάκωτου γυαλισμένου και ξυρισμένου φαντάρου προωθείστε την ουσία του βρώμικου, ιδρωμένου και σκληροτράχηλου Στρατιώτη, στους Στίβους Μάχης, στους χώρους εκγύμνασης και στα πεδία ασκήσεων.\nΑμυντικά νέαΔιοίκηση Καταδρομών ΓΕΕΦ (ΔΚΔ/ΓΕΕΦ)Εθνική ΦρουράΕξάρτυση μάχηςΣτρατός Ξηράς Κύπρος


Μια όμορφη ιδέα για να τυλίξετε τα χριστουγεννιάτικα δώρα σας! - More Trends\nΜια όμορφη ιδέα για να τυλίξετε τα χριστουγεννιάτικα δώρα σας!\nΤυλίξτε τα χριστουγεννιάτικα δώρα των αγαπημένων σας με αγάπη…\nΑπό μικρά παιδιά έχουμε συνδυάσει τα Χριστούγεννα με τα δώρα και μέχρι σήμερα αυτό δεν έχει αλλάξει. Αυτή την περίοδο οι περισσότεροι από εμάς ψάχνουμε το ιδανικό δώρο για να χαρίσουμε στα αγαπημένα μας πρόσωπα.\nΚατ’ αρχάς να ξεκινήσω λέγοντάς σας ότι λατρεύω να αγοράζω δώρα. Πολλές φορές νομίζω ότι περισσότερη είναι η χαρά που παίρνω όταν προσφέρω ένα δώρο, παρά όταν μου φέρνουν δώρα. Αυτό όμως που κάνει για μένα ένα δώρο ξεχωριστό και ιδιαίτερο, πέρα από το περιεχόμενο, είναι το αμπαλάζ! Στις μέρες μας έχουμε αντικαταστήσει τα κουτιά με πιο πρακτική συσκευασία, τις τσάντες.\nΑυτή την περίοδο όμως, που όλα είναι πιο γιορτινά και όμορφα σας προτείνω να βάλετε λίγη περισσότερη αγάπη στα δώρα που προσφέρετε και να τα τυλίξετε με πιο πρωτότυπους τρόπους. Γιατί δεν έχει σημασία η αξία τους, αλλά η πρόθεση. Αυτό που καθιστά τα δώρα ιδιαίτερα είναι το περιτύλιγμα. Ο χρόνος και ο κόπος που αφιέρωσες για να τα προσφέρεις με αγάπη!\nΣκέφτηκα λοιπόν να σας προτείνω έναν χαρούμενο και κομψό τρόπο για να δημιουργήσετε το πιο όμορφο αμπαλάζ για τα δώρα των αγαπημένων σας. Πάρτε χριστουγεννιάτικες κόλλες περιτυλίγματος, διάφορες κορδέλες, κλαδάκια από γκι, τυπώστε διάφορα μηνύματα και είστε έτοιμοι να δημιουργήσετε το πιο προσωπικό αμπαλάζ για τα αγαπημένα σας πρόσωπα!\nΜπορείτε ακόμα να βρείτε πολλά μικρά δωράκια, να τα τυλίξετε με τον τρόπο που σας είπα και μετά να τα βάλετε όλα σε ένα κουτί, μαζί με διάφορα χριστουγεννιάτικα στολίδια. Φαντάζεστε την έκπληξη αυτού που θα τα ανοίξει;\nΔεν αξίζει λοιπόν τον κόπο, να αφιερώσουμε λίγο από τον χρόνο μας, για να φτιάξουμε κάτι προσωπικό και ιδιαίτερο, που πιστέψτε με, μόλις το πάρει κάποιος στα χέρια του δεν θα θέλει να το ανοίξει για να μη το χαλάσει!\nΑμπαλάζ αμπαλάζ χριστουγεννιάτικων δώρων Χριστούγεννα χριστουγεννιάτικα δώρα χριστουγεννιάτικη διακόσμηση


“Ένα βήμα για κάθε όνειρο“, στις 25/1 στον Πολυχώρο Αυλαία\n"Ένα βήμα για κάθε όνειρο", το Σάββατο 25 Ιανουαρίου 2020\nΠως θα σας φαινόταν όταν όλα τα παιδιά, όλοι οι άνθρωποι είχαν μαζί έναν στόχο;\nΈνα βήμα για κάθε όνειρο. Όνειρο όμως όχι ατομικό, ούτε προσωπικό!\nΠως θα σας φαινόταν όταν όλα τα παιδιά , όλοι οι άνθρωποι είχαν μαζί έναν στόχο; Νομίζω θα ήταν υπέροχο! Στόχο αληθινό, πραγματικό. Την διάσωση του πλανήτη! Ακούγεται μεγάλο; Πολύ μεγάλο! Αλλά όχι και άπιαστο.. Μέσα από μία δυνατή φιλία και γενναίες πράξεις δημιουργείται κάτι πολύ σημαντικό! Τα παιδιά με έναν όμορφο και διασκεδαστικό τρόπο σώζουν τον πλανήτη. Μέσα από αυτό το έργο μαθαίνουν πραγματικά την αξία του περιβάλλοντος. Μαθαίνουν να σκέφτονται οικολογικά.\nγια 3 συνεχόμενες χρονιές το είδαν σχεδόν όλα τα σχολεία της Ελλάδας!\nΔιάρκεια : 90 λ.\nΣΑΒΒΑΤΟ 25 ΙΑΝΟΥΑΡΙΟΥ 2020 ΣΤΙΣ 17.30\nΓια 1 μόνο παράσταση στον ΠΟΛΥΧΩΡΟ ΑΥΛΑΙΑ στο ΠΑΣΑΛΙΜΑΝΙ


Survivor: Εξαφάνιση και ποινή για Αλέξη και Chris – Το παρασκήνιο -\nSurvivor: Εξαφάνιση και ποινή για Αλέξη και Chris – Το παρασκήνιο\nΣαν σήμερα: 55 χρόνια Ελληνική Τηλεόραση\nΆγριες Μέλισσες: Στα όρια της τρέλας ο Νικηφόρος\nΣε 24ωρη απεργία κατεβαίνουν οι Νοσοκομειακοί Γιατροί σήμερα (22/2)\nΕξοικονομώ – Αυτονομώ: Πότε ξεκινά η φάση υποβολής δικαιολογητικών\nΤριήμερο αναλυτικής παρουσίασης στους δήμους των έργων και δράσεων του Ταμείου Ανάκαμψης\nΔολοφόνησαν τον Ιταλό πρέσβη στο Κογκό – Επίθεση σε κομβόι του ΟΗΕ\nΑρχική » Ροή Ειδήσεων » Survivor: Εξαφάνιση και ποινή για Αλέξη και Chris – Το παρασκήνιο\nΧθες το βράδυ παρακολουθήσαμε ίσως το πιο ιντριγκαδόρικο επεισόδιο του Survivor που έχουμε δει μέχρι στιγμής. Ένα επεισόδιο γεμάτο ανατροπές, διαμάχες και σκληρά λόγια. Οι σχέσεις των Μπλε στο Survivor κλονίστηκαν ακόμα περισσότερο με αποκορύφωμα ένα περιστατικό στο οποίο πρωταγωνιστούν ο Αλέξης Παππάς και ο Chris Σταμούλης, για το οποίο μάλιστα πήραν μεγάλη ποινή.\nΣτο χθεσινό αγώνισμα επικοινωνίας Κόκκινοι και Μπλε έδωσαν το 100% του εαυτού τους και ο στίβος μάχης μετατράπηκε σε ντέρμπι. Οι δύο ομάδες έφτασαν στο 9-9, αλλά τελικά οι Μπλε κέρδισαν με τον Τζέιμς να φέρνει τον τελευταίο πόντο. Υπενθυμίζουμε ότι χθες είδαμε την αποχώρηση στο Συμβούλιο του Νησιού, όπου ήταν υποψήφιοι η Ελευθερία Ελευθερίου, ο Δημήτρης Μακρόπουλος και ο Chris Σταμούλης.\nΑπό τους υποψήφιους, εκείνος που το πήρε πιο βαριά ήταν ο Chris, ο οποίος απογοητεύτηκε, αλλά και οργίστηκε πολύ με τη συμπεριφορά των συμπαικτών του που τον ψήφισε. Συγκεκριμένα, επιτέθηκε στην Μαριαλένα χαρακτηρίζοντάς την “κωλοτούμπα”, με τη αιτιολογία ότι όταν τον ψήφισε η Μαριπόζα, η Μαριαλένα είχε θυμώσει πολύ. Μάλιστα, δε δίστασε να “απειλήσει” ότι αν κερδίσει την ατομική ασυλία θα γελάσει τελευταίος και θα κάνει πράγματα που δε θα αρέσουν στα υπόλοιπα παιδιά.\nΗ οργή που είχε μαζέψει μέσα του τον κυρίευσε με αποτέλεσμα να προβεί σε παράτολμες συμπεριφορές και πράξεις. Συνένοχος σε αυτές ήταν και ο Αλέξης Παππάς, ο οποίος τελευταία φαίνεται απομακρυσμένος από την ομάδα του, ενώ χθες ήρθε σε έντονη σύγκρουση με τον Νίκο Μπάρτζη.\nΗ ποινή που πήραν οι Αλέξης και Chris στο Survivor\nΣτο χθεσινό επεισόδιο, λοιπόν, νωρίς το βράδυ ο Αλέξης Παππάς και ο Chris Σταμούλης εγκατέλειψαν την ομάδα τους για 6 με 7 ώρες. Κάποιοι από τους συμπαίκτες, όπως ο Νίκος και η Άννα – Μαρία ξύπνησαν το βράδυ και είδαν ότι έλειπαν, αλλά μέσα στον ύπνο τους δεν έδωσαν σημασία. Το πρωί, όμως, που σηκώθηκαν κανονικά όλοι οι παίκτες συνειδητοποίησαν ότι οι δύο παίκτες λείπουν για αρκετή ώρα. Αυτή η πράξη αναστάτωσε την όλη ομάδα, ενώ ο Νίκος ανέφερε χαρακτηριστικά ότι καταπάτησαν τους κανόνες του παιχνιδιού και αυτό που τον νοιάζει είναι να μην τιμωρηθεί όλη η ομάδα. Ύστερα από αρκετές ώρες, ο Αλέξης και ο Chris επέστρεψαν και υποστήριξαν ότι πήγαν να αναζητήσουν τροφή, αλλά ύστερα χάθηκαν. Οι υπόλοιποι Μπλε, όμως, φάνηκε να μην τους πιστεύουν.\nΌλα κρίθηκαν στο Συμβούλιο του Νησιού, όπου ο Γιώργος Λιανός ανακοίνωσε την ποινή των δύο παικτών. Ο παρουσιαστής ανέφερε ότι υπάρχουν ορισμένα όρια στο κάθε Νησί που δεν πρέπει οι παίκτες να καταπατούν για τη δική τους ασφάλεια, αφού ζουν σε μία ζούγκλα που παραμονεύουν πολλοί κίνδυνοι. Η ποινή που έδωσε, λοιπόν, η παραγωγή στους δύο παίκτες ήταν μείωση των τροφίμων. Συγκεκριμένα από την επόμενη βδομάδα οι Μπλε θα λάβουν 20% μειωμένη ποσότητα στις προμήθειες, 10% που αντιστοιχεί στον Chris και 10% στον Αλέξη. Μάλιστα, σε επόμενο αγώνισμα επάθλου, που το έπαθλο θα είναι φαγητό, οι δύο παίκτες δε θα πάρουν καμία μερίδα.\nΓιατί συνέβη, όμως, αυτό; Που πήγαν ο δύο παίκτες; Γιατί έλαβαν ποινή ο Αλέξης και ο Chris από την παραγωγή του Survivor.\nΤο παρασκήνιο πίσω από την εξαφάνιση\nΣύμφωνα με πληροφορίες, οι δύο παίκτες αποφάσισαν να πάνε να βρουν φαγητό σε κάποιο εξωτερικό χώρο εστίασης. Στο γυρισμό του, όμως, ο security της παραγωγής που προσέχει την Μπλε ομάδα, τους έπιασε στα πράσα. Τότε, ο Chris Σταμούλης και ο Αλέξης Παππάς τον χτύπησαν προκειμένου να μην τους αποκαλύψει. Τούτο το γεγονός, όπως ήταν αναμενόμενο, έφτασε στην παραγωγή με απόρροια να προβεί γρήγορα σε ενέργειες. Πρώτα, όμως, η παραγωγή ζήτησε τη γνώμη των υπόλοιπων παικτών. Οι υπόλοιποι μπλε αποφάσισαν από κοινού ότι πρέπει να τιμωρηθούν με την μεγαλύτερη ποινή, αφού είναι ντροπή κάποιος που παίρνει 4.500€ να σηκώσει χέρι σε κάποιον που παίρνει 120 δολάρια το μήνα.\nΗ παραγωγή, βέβαια, δεν μπορεί να διώξει από μόνη της τους παίκτες. Η ομάδα είναι υπεύθυνη γι’ αυτό, οπότε αν οι Μπλε θέλουν να διώξουν τους παίκτες είναι στο χέρι τους. Πώς μπορούν να το κάνουν αυτό; Με το πολύ απλό τρόπο, να χάνουν τα αγωνίσματα ασυλίας και να ψηφίζουν τους δύο παίκτες στα Συμβούλια.\nΠηγή : youfly.com\nΒρετανία: Αυξήθηκαν τα κρούσματα κορονοϊού, μειώθηκαν οι θάνατοι\nΆγριες Μέλισσες: Κρίσεις, ‘μπηχτές’ & διαζύγια\nΠρόεδρος ΠΟΕΔΗΝ: Παρέλυσε 40χρονη νοσηλεύτρια στην Κέρκυρα μετά τη δεύτερη δόση του εμβολίου


Αντιβίωση στην παρακμή… ο Καζαντζάκης! | Καλώς ήρθατε στο Δέσκειο Γυμνάσιο Πάργας\n← Video από την εκδήλωση για την βράβευση των θεατρικών ομάδων του σχολείου μας.\nΠες το με ποίηση : ΚΑΛΟ ΜΗΝΑ. →\n«Ν’ αγαπάς την ευθύνη, να λες εγώ, εγώ μονάχος μου θα σώσω τον κόσμο. Αν χαθεί εγώ θα φταίω».\n«Τι θα πει ευτυχία; Να ζεις όλες τις δυστυχίες. Τι θα πει φως; Να κοιτάς με αθόλωτο μάτι όλα τα σκοτάδια».\n«Η φυγή δεν είναι νίκη, τ’ όνειρο είναι τεμπελιά και μόνο το έργο μπορεί να χορτάσει την ψυχή και να σώσει τον κόσμο».\n«Δεν υπάρχουν ιδέες, υπάρχουν μόνο άνθρωποι που κουβαλούν τις ιδέες κι αυτές παίρνουν το μπόι του ανθρώπου που τις κουβαλάει».\n«Ε κακομοίρη άνθρωπε, μπορείς να μετακινήσεις βουνά, να κάνεις θάματα κι εσύ βουλιάζεις στην κοπριά, στην τεμπελιά και στην απιστία. Θεό έχεις μέσα σου, Θεό κουβαλάς και δεν το ξέρεις, το μαθαίνεις μόνο την ώρα που πεθαίνεις, μα είναι πολύ αργά».\nΤο άρθρο έγραψε η Μάρω Μπελτερτζή που είνα πτυχιούχος του Δημοκρίτειου Πανεπιστημίου Θράκης και κάτοχος άδειας διδασκαλίας φιλολόγου. Από το 2006: διδάσκει σε μαθητές Δευτεροβάθμιας Εκπαίδευσης, διορθώνει και επιμελείται εφημερίδες και περιοδικά και αρθρογραφεί στον Φιλολογικό Ιστότοπο (Όνομα στήλης: «ΤΑ ΠΑΝΤΑ ΡΕΙ»).


Sports United: Τα Παγκόσμια Πρωταθλήματα Κέλινγκ και Σκάκι και οι αλλαγές στους κανονισμούς του Πόλο | Euronews\nSports United: Τα Παγκόσμια Πρωταθλήματα Κέλινγκ και Σκάκι και οι αλλαγές στους κανονισμούς του Πόλο\nΣτο Sports United αυτής της εβδομάδας η εκπομπή του euronews εστιάζει στα όσα συνέβησαν στο Παγκόσμιο Πρωτάθλημα Κέρλινγκ και το Volvo Ocean Race. Επίσης παρουσιάζεται η Κινέζα νέα πρωταθλήτρια κόσμου στο σκάκι και ένα παιδί – θαύμα από την Ιαπωνία, μια 14χρονη που σαρώνει τους τίτλους στο πινγκ πονγκ. Τέλος, θα θα μάθετε τις αλλαγές που προωθούνται στην υδατοσφαίριση για να γίνει πιο ελκυστικό το άθλημα, το οποίο έχει παράδοση στην Ελλάδα με την Εθνική Ομάδα να έχει σχεδόν μόνιμη παρουσία σε Ολυμπιακούς Αγώνες.\nΚέρλινγκ: Σουηδική κυριαρχία στο Παγκόσμιο Πρωτάθλημα\nΤο Χάλιφαξ του Καναδά φιλοξένησε την 57η διοργάνωση του Παγκοσμίου Πρωταθλήματος Κέρλινγκ Ανδρών.\nΟι γρανιτένιες πέτρες ανεβοκατέβαιναν στο παγοδρόμιο μέχρι να μείνουν μόνο δύο ομάδες για να δώσουν τη μάχη για το χρυσό.\nΗ κάτοχος του τροπαίου Νορβηγία ήλπιζε να γίνει η πρώτη ευρωπαϊκή χώρα που θα διατηρήσει τα σκήπτρα, αλλά στον δρόμο της για την δόξα βρέθηκαν οι γείτονές της από την Σουηδία.\nΗ Σουηδία έκανε το ιδανικό ξεκίνημα στον τελικό. Ο σκίπερ Νίκλας Έντιν, που κέρδισε τον παγκόσμιο τίτλο με άλλη ομάδα το 2013, βοήθησε να κερδηθούν τρεις πόντοι στο τέλος της πρώτης περιόδου, για να μείνουν οι κάτοχοι του τίτλου Νορβηγοί από την αρχή πίσω στο σκορ.\nΗ Νορβηγία ξεκίνησε αρχικά με έναν πόντο την αντεπίθεσή της στην δεύτερη περίοδο, και εξασφαλίζοντας δύο ακόμα, ισοφάρισε στην τρίτη.\nΌμως μετά τους νέους τρεις πόντους που πήραν οι Σουηδοί στο τέλος της πέμπτης περιόδου και επίσης στην έβδομη, την ώρα που η Νορβηγία απαντούσε με μόλις δύο, η ιστορία είχε ήδη γραφτεί.\nΟ Νορβηγός σκίπερ Τόμας Ούλσρουντ το είχε αντιληφθεί. Ετσι στην δέκατη περίοδο σήκωσε την πέτρα, παραδεχόμενος την ήττα της ομάδας του.\nΉταν η στιγμή που οι Σουηδοί ξεσπούσαν σε πανηγύρια, προσθέτοντας τον παγκόσμιο τίτλο στο ευρωπαϊκό στέμμα που κατέκτησαν τον περασμένο Νοέμβριο.\nVolvo Ocean Race: Νίκη, ρεκόρ και προβάδισμα για το Abu Dhabi\nΟ στόλος του Volvo Ocean Race μόλις ολοκλήρωσε το πέμπτο σκέλος του θαλάσσιου γύρου του κόσμου.\nΜετά την ολοκλήρωση της τελευταίας διαδρομής από τη Νέα Ζηλανδία στην Βραζιλία, που περιελάμβανε και πέρασμα από το Νότιο Ωκεανό, έχουμε νέο επικεφαλής στην γενική κατάταξη.\nΑυτή είναι η ομάδα του Abu Dhabi, που κέρδισε αυτό το πέμπτο σκέλος, μήκους 6.776 ναυτικών μιλίων.\nΟ Βρετανός σκίπερ Ίαν Γουόκερ και το πλήρωμά του ολοκλήρωσαν το σκέλος από το Όκλαντ ως το λιμάνι του Ιταζάι σε 18 μέρες, 23 ώρες και 30 λεπτά.\nΕπίσης, προσεγγίζοντας το Ακρωτήριο Χορν δημιούργησαν νέο ρεκόρ απόστασης σε διάστημα 24 ωρών.\nΉταν η δεύτερη νίκη από την έναρξη του ιστιοπλοϊκού μαραθωνίου, που ξεκίνησε τον Οκτώβριο από το Αλικάντε της Ισπανίας και θα ολοκληρωθεί τον Ιούνιο στο Γκέτεμποργκ της Σουηδίας.\nΣτην γενική κατάταξη έχουν πλέον προβάδισμα επτά πόντων από την κινέζικη ομάδα Dongfeng, που δεν κατάφερε να τερματίσει αφού έσπασε το κατάρτι του σκάφους.\nΤο σκάφος MAPFRE, που είχε κερδίσει το τέταρτο σκέλος από την Κίνα στη Νέα Ζηλανδία, ανέβηκε στην δεύτερη θέση, αφού υπό την καθοδήγηση του ισπανού σκίπερ τους Ίκερ Μαρτίνεζ τερμάτισαν δεύτεροι, 32 λεπτά πίσω από τους νικητές.\nΤο έκτο σκέλος του αγώνα ξεκινά στις 19 Απριλίου και θα φέρει τον στόλο του Volvo Ocean Race στο Νιουπορτ του Ρόουντ Άιλαντ των ΗΠΑ.\nΣκάκι: Από την Ουκρανία η νέα παγκόσμια πρωταθλήτρια\nΣτο σκάκι, έχουμε νέα πρωταθλήτρια κόσμου! ‘Μετά από τα περσινά προβλήματα που οδήγησαν στην αναβολή της διοργάνωσης, το Παγκόσμιο Πρωτάθλημα πραγματοποιήθηκε την περασμένη εβδομάδα στο Σότσι.\nΜετά από μάχες 20 ημερών, η Μαρία Μούζουτσουκ έγινε η 15η πρωταθλήτρια κόσμου στο σκάκι, νικώντας στον τελικό την Ρωσίδα Ναταλία Πογκόνινα.\nΗ 22χρονη από την Ουκρανία με σκορ 2,5 – 1,5 στον τελικό, στέφθηκε στο Σότσι Grandmaster.\nΣτην διάρκεια της χρονιάς θα προσπαθήσει πάντως να υπερασπιστεί τον τίτλο της, αφού θα διεξαχθεί το νέο Παγκόσμιο Πρωτάθλημα και εκεί η Ουκρανή θα βρεθεί αντιμέτωπη με την κινέζα δυο φορές παγκόσμια πρωταθλήτρια Γιφάν Χου.\nΣτο επίκεντρο: Η 14χρονη που σαρώνει τα μετάλλια στο πινγκ πονγκ\nΠρωταγωνίστρια της ενότητας αυτής της εβδομάδας είναι η Μίμα Ίτο, μια κοπέλα μόλις 14 ετών, με ξεχωριστές όμως ικανότητες.\nΗ νεαρή Γιαπωνέζα έχει σαρώσει σαν τυφώνας τις διεθνείς διοργανώσεις της επιτραπέζιας αντισφαίρισης.\nΣε ηλικία μόλις 10 ετών έγινε η μικρότερη σε ηλικία αθλήτρια, ανεξαρτήτως φύλου, που κέρδισε σε αγώνα του Ιαπωνικού Πρωταθλήματος Ανδρών – Γυναικών.\nΠέρυσι κέρδισε στο διπλό του Γερμανικού Όπεν των Γυναικών, έχοντας ως παρτενέρ την 13χρονη συμπατριώτισσά της Μίου Χιράνο. Έγινε έτσι η πιο μικρή σε ηλικία αθλήτρια που κερδίζει σε διοργάνωση του World Tour.\nΑλλά δεν σταμάτησε σε αυτά. Η Γερμανία αποδείχθηκε για την Ίτο «Γη της επαγγελίας» και τον προηγούμενο μήνα έγραψε εκεί ξανά ιστορία.\nΣε ηλικία 14 ετών και 152 ημερών έγινε η νεώτερη νικήτρια απλού σε διοργάνωση του World Tour, κερδίζοντας στον τελικό του Όπεν της Γερμανίας την Γερμανίδα Πετρίσα Σόλγια.\nΤώρα η Γιαπωνέζα είναι Νο15 στην παγκόσμια κατάταξη αλλά έχει μεγάλη δίψα να κερδίσει ακόμα περισσότερα. Ήδη βάζει στόχο να διεκδικήσει με τα χρώματα της Ιαπωνίας το χρυσό στους Ολυμπιακούς Αγώνες του Ρίο.\nΣτα ενδότερα: Οι αλλαγές στους κανονισμούς του πόλο\nΟι κανονισμοί στα αθλήματα συχνά αλλάζουν, προκειμένου να τα βελτιώσουν τόσο για το καλό των διαγωνιζόμενων όσο και για τους φιλάθλους, κάνοντάς τα πιο θεαματικά.\nΑπό τον κανόνα αυτό δεν εξαιρείται ούτε η υδατοσφαίριση. Αυτήν την περίοδο δοκιμάζονται μια σειρά από αλλαγές στους κανονισμούς του πόλο, οι οποίες όμως προκαλούν κύματα από τις αντιδράσεις που υπάρχουν ακόμα και εντός του αθλήματος.\nΤον Οκτώβριο η Παγκόσμια Ομοσπονδία Υγρού Στίβου (FINA) γνωστοποίησε στον κόσμο της υδατοσφαίρισης ότι θα δοκιμάσει το 2015 νέους κανόνες στο άθλημα.\nΈνας τρόπος για να αυξηθεί ο ρυθμός και γίνει πιο ελκυστικό είναι με το να μειωθεί το μέγεθος του αγωνιστικού χώρου από τα 30 μέτρα στα 25.\nΟ επικεφαλής της αρμόδιας επιτροπής κανονισμών της FINA Μάνουελ Ίμπερν τονίζει: «Είναι απαραίτητο να αλλάξει κάτι επειδή έχουμε σοβαρά προβλήματα με το άθλημά μας. Δεν υπάρχει κίνηση και νομίζω ότι υπάρχει υπερβολικός έλεγχος της μπάλας. Νομίζω ότι η εξέλιξη του αθλήματός μας πρέπει να πάει προς άλλη κατεύθυνση».\nΟ βραζιλιάνος παίκτης Φελίπε Περόνε λέει από την πλευρά του: «Είναι ένας διαφορετικός τρόπος προσέγγισης. Ίσως στο κοινό να προσφέρει μεγαλύτερη διασκέδαση, ένα πολύ πιο γρήγορο και δυναμικό παιχνίδι. Όμως προσωπικά με ανησυχεί ότι παίρνουν πολύ χρόνο οι επιθέσεις και υπάρχουν πολλές πολλές αποβολές, επομένως κατ’ εμέ αυτό είναι το μόνο που μπορεί να συμβεί σε υψηλό επίπεδο».\nΠαρόλο που ευρέως αναγνωρίζεται ότι κάτι πρέπει να αλλάξει για να αυξηθεί η δημοφιλία του αθλήματος, το μέγεθος της πισίνας εξακολουθεί να διχάζει παίκτες και προπονητές.\nΟ αμερικανός παίκτης Τόνι Αζεβέντο σχολιάζει:«Για εμένα αυτή η εξέλιξη δεν είναι καθόλου βολική… Ξέρετε, έχω συνηθίσει να ανοίγομαι στην αντεπίθεση, έχω συνηθίσει έως τα 30 μέτρα. Με αυτή τη μείωση (σ.σ. στα 25) φαίνεται ότι το παιχνίδι γίνεται λίγο πιο βίαιο, δεν εστιάζει τόσο πολύ στο κολύμπι. Αυτό έχω δει μέχρι τώρα».\nΗ μείωση του μεγέθους της πισίνας εκτιμάται ότι θα προσφέρει μεγαλύτερη κίνηση, δημιουργικότητα, ταχύτητα και περισσότερα γκολ.\nΤο τελευταίο επιβεβαιώθηκε στο World League που φιλοξενήθηκε στην Καλιφόρνια, όπου επιτεύχθηκαν 61 περισσότερα τέρματα σε σχέση με πέρσι.\nΤο αν η αύξηση στα γκολ θα οδηγήσει και σε αύξηση της δημοφιλίας του αθλήματος, αυτό είναι κάτι που μόνον ο χρόνος μπορεί να απαντήσει.\nEmotion: Οι νικητές του Ευρωπαϊκού Πρωταθλήματος Χορού\nΓια το τέλος ένας… τελευταίος χορός από τους παγκόσμιους πρωταθλητές Σιμόνε Σεγκατόρι και Ανέτ Σουντόλ, που πρόσφατα κατέκτησαν και το ευρωπαϊκό στέμμα στο European DanceSport Championship της Ισπανίας.


Βρέθηκε η 15χρονη που είχε εξαφανιστεί στην Καλαμάτα - Kalamata Times\nΒρέθηκε η 15χρονη που είχε εξαφανιστεί την Παρασκευή στην Καλαμάτα.\nΌπως ενημέρωσε το Χαμόγελο του Παιδιού, “η περιπέτεια της Μαριάμ Τ., 15 ετών, έληξε σήμερα το μεσημέρι δίνοντας τέλος στην αγωνία των δικών της ανθρώπων που την αναζητούσαν. Η Μαριάμ Τ. βρέθηκε στην περιοχή της Καλαμάτας και είναι καλά στην υγεία της\n«To Χαμόγελο του Παιδιού» θα βρίσκεται κοντά στην Μαριάμ Τ. και την οικογένειά της για την παροχή ψυχολογικής υποστήριξης και οτιδήποτε άλλο χρειαστεί”.\nΣχετικά άρθραΕξαφανίστηκε 15χρονηΣΗΜΑΝΤΙΚΑΤο Χαμόγελο του Παιδιού


Ο Μικρούλης Κόκκινος Λύκος (2006) tainies online Μεταγλωτισμένα Παιδικά\nΑρχική » Μεταγλωτισμένα Παιδικά » Ο Μικρούλης Κόκκινος Λύκος (2006)\nΗ Αληθινή Ιστορία του Κακού Λύκου που τελικά… μάλλον δεν ήταν και πολύ Κακός! Στα Καναδικά Όρη γεννιέται ο μικρούλης Κόκκινος Λύκος. Η μοίρα του είναι να γίνει ο Κακός Λύκος των Παραμυθιών. Σαν νεαρός έφηβος λύκος έχει κερδίσει τη θέση του στην αγέλη γιατί είναι γενναίος, αν και άτυχος. Μια Πανσέληνο εξαφανίζεται. Που έχει πάει αλήθεια; Μήπως έχει συναντήσει κάτι που θ’ αλλάξει το πεπρωμένο του;\nΣε περίπτωση που δεν παίζει η ταινία Ο Μικρούλης Κόκκινος Λύκος (2006)\nΕίδος ταινίας: Ο Μικρούλης Κόκκινος Λύκος (2006) Κινούμενα Σχέδια, Περιπέτεια, Μεταγλωτισμένα Παιδικά\nΠροστέθηκε: 18.05.2017 20:57\nTage: Κόκκινος, Μικρούλης, 2006, Λύκος


Η ιστορία της Νίκης: το θαύμα μου γεννήθηκε στο σπίτι – 31 ebdomades\n7 Δεκεμβρίου, 2016 7 Δεκεμβρίου, 2016 ksokouΣχολιάστε\nΕίμαι μαμά δύο ακόμη αγοριών 9 και 7 ετών αντίστοιχα. Και εδώ και ενάμιση χρόνο της μικρής μας πριγκίπισσας. Οι δύο πρώτες μου εγκυμοσύνες τελειόμηνες, 40 και 38 εβδομάδων αντίστοιχα, με φυσιολογικό τοκετό και πολύ γρήγορες μάλιστα. Και η τρίτη εγκυμοσύνη ξεκίνησε φυσιολογικά με όλες τις απαραίτητες εξετάσεις. Εργαζόμουν κανονικά (είμαι καθηγήτρια Γερμανικών) και ήμουν στην 24η εβδομάδα κύησης. Εκείνη τη Δευτέρα, 16.03.2015, αποφάσισε η μπέμπα να βγει και μάλιστα στο…. σπίτι.\nΉμουν στο δωμάτιο των αγοριών και έλεγχα τα Μαθηματικά του μεγάλου μου γιου. Ο μικρός διάβαζε και ο σύζυγος στο σαλόνι. Λέω στο παιδί ότι πάω τουαλέτα και θα επιστρέψω. Τελειώνοντας και σκύβοντας να μαζέψω τη φόρμα μου βλέπω τη μικρή να βγαίνει και να συγκρατείται… στο σερβιετάκι μου. Παρέμεινα όρθια, κοίταξα ψηλά και είπα στην Παναγία να μην μου την πάρει. Το μωρό έκλαψε, φώναξα τον άντρα μου, βγήκαν και τα παιδιά από το δωμάτιο. Προσεχτικά ξάπλωσα στον καναπέ με το μωρό δίπλα μου. Το οποίο έκλαψε ξανά. Της μιλούσα, την χάιδευα και της έλεγα «θες να ζήσεις και θα τα καταφέρεις!». Φυσικά ο άντρας μου είχε καλέσει το ΕΚΑΒ. Μας πήγανε στο Αλεξάνδρας και ξεκίνησε ο αγώνας μας. 24 εβδομάδων, 620 γρ.\nΜαχήτρια φοβερή και βγήκε νικήτρια! 111 μέρες στη μονάδα. Δύο φορές την ημέρα επισκεπτήριο. Είμαι από τη φύση μου αισιόδοξος άνθρωπος. Της μιλούσα με πολλή πίστη. Με προσευχή και θετική σκέψη οι μέρες κυλούσαν ώσπου πήραμε εξιτήριο. Η τελευταία ημερομηνία που μου είχε δώσει ο γιατρός ήταν 06.07.15 και η μικρή γεννήθηκε 16.03.15. Πάντα πίστευα στα θαύματα και τα έφερε έτσι η ζωή που έχω το θαυματάκι μου στο σπίτι μου.\nΥποκλίνομαι στα προωράκια, στους αγωνιστές της ζωής. Μανούλες και μπαμπάδες, να έχετε πίστη, θετική σκέψη και όλα θα πάνε καλά. Υγεία σε όλα τα παιδάκια!\nΗ Ευαγγελία-Δέσποινα σήμερα, ενάμιση έτους.


Πώς να Εξαλείψετε τις Κηλίδες Γήρανσης από τα Χέρια σας - Υγεία και Ομορφιά\nΗ αισθητική ιατρική και τα καλλυντικά βοηθούν στην πρόληψη της γήρανσης του δέρματος και στην αναζωογόνησή του.\nΩστόσο, υπάρχουν διάφορες τεχνικές αναζωογόνησης του δέρματος, προκειμένου τα χέρια σας… να μην προδίδουν πλέον την ηλικία σας.\nΣημάδια γηρασμένων χεριών\nΤα χέρια μας δέχονται καθημερινά πολλές επιθέσεις (ήλιος, καθαριστικά προϊόντα, κ.λπ.) και παρά την ανθεκτικότητά τους, δεν παύουν να είναι ευάλωτα στον χρόνο.\nΣιγά σιγά, λοιπόν, με το πέρασμα του χρόνου, οι μύες χαλαρώνουν, ο λιπώδης ιστός μειώνεται και οι καφέ κηλίδες κάνουν την εμφάνισή τους.\nΤα καλά νέα είναι ότι υπάρχουν αποτελεσματικές τεχνικές για εξατομικευμένη και προσαρμοσμένη φροντίδα.\nΑναζωογόνηση των χεριών: το όφελος της αισθητικής ιατρικής στα χέρια μας\nΓια να επαναφέρετε τον όγκο\nΓια την καταπολέμηση της απώλειας όγκου, οι ειδικοί κάνουν ενέσεις με υλικά δημιουργίας όγκου (υαλουρονικό ή αυτόλογο λίπος) που “γεμίζουν” τοπικά τα χαλαρά σημεία, προσφέροντας σφριγηλότητα και τονικότητα στο δέρμα.\nΘα πρέπει όμως να αποφεύγεται η ένεση στα σημεία που βρίσκονται στο πίσω μέρος του χεριού, επειδή υπάρχει κίνδυνος παράλυσης των μυών.\nΜία συνεδρία είναι αρκετή για να έχετε το επιθυμητό αποτέλεσμα.\nΩστόσο, υπάρχει κίνδυνος παροδικού οιδήματος και οι επιδράσεις διαρκούν έως και ένα έτος.\nΓια να εξαφανίσετε τις καφέ κηλίδες\nΓια τη θεραπεία των καφέ κηλίδων λόγω γήρατος, οι δερματολόγοι μπορούν να χρησιμοποιήσουν είτε laser είτε παλμικό φώς.\nΜερικές φορές, προτείνεται και η κρυοθεραπεία με υγρό άζωτο.\nΗ τεχνική που επιλέγεται εξαρτάται πάντοτε από την έκταση του “προβλήματος”.\nΈνας άλλος παράγοντος, φυσικά, είναι και το κόστος.\nΠ.χ. το λέιζερ είναι το πιο ακριβό, το πιο αποτελεσματική και το λιγότερο επιρρεπές σε παρενέργειες.\nΜια συνεδρία είναι αρκετή.\nΦροντίστε όμως ούτως ώστε το δέρμα σας να είναι αρκετά ενυδατωμένο πριν τη συνεδρία και να μην έχετε εκτεθεί στον ήλιο, τόσο πριν, όσο και μετά τη θεραπεία.\nΩστόσο θα χρειαστεί και μια δεύτερη επίσκεψη, μετά από μερικούς μήνες, για ένα ρετουσάρισμα.\nΓια αναζωογόνηση και επαναφορά της νεότητας στα χέρια\nΗ αισθητική ιατρική μπορεί να κάνει θαύματα, εξαφανίζοντας τα σημάδια του χρόνου από τα χέρια σας.\nΒοηθά επίσης και στην “αναζωογόνηση” των κυττάρων.\nΠροκειμένου να αναζωογονηθεί ο δερματικός ιστός και να παραχθεί κολλαγόνο, ορισμένοι δερματολόγοι συνιστούν:\n- θεραπεία με παλμικό φωτισμό,\n- θεραπεία με LED, ή με ραδιοσυχνότητες\n- θεραπεία απολέπισης με laser.\nΔεν υπάρχουν σημαντικές αντενδείξεις σε αυτές τις παραπάνω τεχνικές.\nΟι ανεπιθύμητες ενέργειες που αναφέρονται είναι συνήθως δημιουργία κρούστας, οίδημα και ερυθρότητα… τα οποία εξασθενούν μετά από μια εβδομάδα έως 10 ημέρες.\nΓια οποιαδήποτε πληροφορία ή διευκρίνιση, απευθυνθείτε σε έναν επαγγελματία υγείας.\nΚαλλυντικές λύσεις για τη διατήρηση της νεότητας στα χέρια\nΣτην καθημερινότητα, για να διατηρήσετε τη νιότη στα χέρια σας, προτείνεται να χρησιμοποιείτε διάφορες ενυδατικές κρέμες, πρωί και βράδυ.\nΕιδικά μετά το πλύσιμο των πιάτων, θα πρέπει οπωσδήποτε να γίνεται εφαρμογή μιας ενυδατικής κρέμας, για να επανέλθει το pH. του δέρματος σε φυσιολογικά επίπεδα.\nΚατά τη διάρκεια της ημέρας, επιλέξτε μια κρέμα χεριών η οποία θα εμπεριέχει και αντηλιακή προστασία, ενώ το βράδυ, πριν τον ύπνο, εφαρμόστε μια ειδική ενυδατική κρέμα με αντιγηραντικές ιδιότητες.\nΗ χρήση ειδικής κρέμας κατά των καφέ κηλίδων, για λόγους πρόληψης ή θεραπείας, μπορεί επίσης να γίνει μέρος της ρουτίνας σας.\nΩστόσο, τα αποτελέσματά της δεν θα είναι τόσο ορατά όσο τα αποτελέσματα μιας θεραπείας απο κάποιον ειδικό.\nΥπάρχουν επίσης γάντια με αντιγηραντικές δράσεις, που περιέχουν ενεργά συστατικά και ενυδατικούς παράγοντες.\nΣτην καθημερινότητα σας, λοιπόν, μην εκτίθεστε για πολύ ώρα στον ήλιο, να χρησιμοποιείτε πάντοτε αντηλιακή κρέμα κατά τη διάρκεια της ημέρας και όταν θα πλένετε τα πιάτα κ.λπ. να φοράτε πάντοτε γάντια.\nΣτα πλαίσια της πρόληψης και της θεραπείας, η καθημερινή περιποίηση των χεριών επιβραδύνει τις επιδράσεις της γήρανσης!


Αναρτήθηκε από Wilson Wilson Ιουλίου 29, 2021\nΜια επιστημονική ομάδα ξεκίνησε την αναζήτηση για αντικείμενα που θα μπορούσαν να προέρχονται από εξωγήινη τεχνολογία. Ο ρόλος του Ομουαμούα\nOμάδα επιστημόνων ξεκινά μια νέα διεθνή έρευνα, της οποίας θα ηγηθεί το Πανεπιστήμιο του Χάρβαντ. Το συγκεκριμένο πρόγραμμα θα αναζητά στοιχεία ύπαρξης εξωγήινης ζωής ψάχνοντας για προηγμένη τεχνολογία που μπορεί να έχει αφήσει πίσω του ένας αναπτυγμένος πολιτισμός. Το Galileo Project, όπως ονομάστηκε το πρόγραμμα, θα διευθύνει ο καθηγητής του Χάρβαρντ, Άβι Λέμπ. Είναι συνιδρυτής του μαζί με τον Φρανκ Λόκιεν, έναν επιχειρηματία από τη Μασαχουσέτη ο οποίος είναι CEO σε εταιρία κατασκευής επιστημονικού υλικού.\n«Με δεδομένη την πρόσφατη ανακάλυψη συστημάτων που είναι παρόμοια με το Ηλιακό, το Galileo Project είναι αφοσιωμένο στη θέση ότι οι άνθρωποι δεν μπορούν πλέον να αγνοούν την πιθανή ύπαρξη εξωγήινων τεχνολογικών πολιτισμών» ανακοίνωσε η ομάδα του προγράμματος.\nΗ ανακοίνωση της έναρξης του Galileo Project έρχεται λίγο μετά την αναφορά της αμερικανικής κυβέρνησης περί «μη ταυτοποιημένων εναέριων φαινομένων» που εντοπίστηκαν και αναφέρθηκαν από το προσωπικό του Ναυτικού. Επίσης το πρόγραμμα... ακολουθεί την εμφάνιση του Ομουαμούα, το αντικείμενο που μπήκε και διέσχισε το ηλικιακό σύστημα και προκάλεσε επιστημονικές συζητήσεις για το τι ακριβώς ήταν. Το σχήμα του και κυρίως ο τρόπος που κινούνταν οδήγησε μεγάλο μέρος της αστρονομικής κοινότητας να αφήσει ανοιχτό το ενδεχόμενο να πρόκειται για ένα αντικείμενο εξωγήινης τεχνολογίας.\nΟ ξεχωριστός Ομουαμούα\nΗ ομάδα του Galileo Project έκανε ξεχωριστή αναφορά στον Ομουαμούα. «Αποδείχθηκε ότι είχε εξαιρετικά ανώμαλα χαρακτηριστικά που αψηφούσαν μια κατανοητή φυσική εξήγηση. Μπορούμε μόνο να εικάσουμε τεντώνοντας την φαντασίας μας ότι ο Ομουαμούα είναι ένα εξωγήινο τεχνολογικό αντικείμενο, παρόμοιο με ένα πολύ λεπτό πανί φωτός ή ένας δίσκος επικοινωνίας» τονίζεται χαρακτηριστικά.\nΔΕΙΤΕ ΕΔΩ: Το 2017 ίσως τελικά μας επισκέφτηκαν εξωγήινοι\nTo Galileo Project αντί να ακολουθήσει τη μέθοδο της αναζήτησης ηλεκτρομαγνητικών σημάτων θα ψάξει για αντικείμενα που θα μπορούσαν να συνδέονται με εξωγήινο τεχνολογικό εξοπλισμό.\nΤο πρόγραμμα θα ακολουθήσει τρεις βασικές οδούς έρευνας: Να αποκτήσει υψηλής ανάλυσης φωτογραφικό υλικό μη ταυτοποιημένων εναέριων φαινομένων, να διεξάγει μια εις βάθος έρευνα για αντικείμενα που μοιάζουν με τον Ομουαμούα και να ψάξει για πιθανούς τεχνητούς δορυφόρους.\n«Είναι πολύ σημαντικό να έχουμε πάντα στο μυαλό μας ότι το Galileo Project δεν αφορά τα πάντα ούτε είναι για όλους. Έχει μια συγκεκριμένη σκόπευση και παράλληλα έχει τα όρια του» ανέφερε ο Λόκιεν προσθέτοντας ότι το πρόγραμμα θα επικεντρωθεί σε επίσημες αναφορές και παρατηρήσεις και όχι σε εικασίες και ανεπίσημες πληροφορίες.\n«Θέλουμε να καθαρίσουμε την ομίχλη μέσω μιας διαφανούς και επιστημονικής ανάλυσης συγκεντρώνοντας τα δικά μας στοιχεία. Όχι στοιχεία από αισθητήρες που ανήκουν σε κάποια κυβέρνηση και στην πλειονότητα τους είναι διαβαθμισμένα» προσέθεσε.\nΠαγκόσμιο δίκτυο τηλεσκοπίων\nΣε αυτή την φάση η ομάδα βρίσκεται ακόμα στην επιλογή των κατάλληλων οργάνων που χρειάζονται για την έρευνα της. Στόχος της είναι να δημιουργήσει ένα παγκόσμιο δίκτυο τηλεσκοπίων. Το κάθε τηλεσκόπιο θα διαθέτει ειδική κάμερα που θα μπορεί να εντοπίσει αντικείμενα που έχουν ενδιαφέρον. Όλα τα στοιχεία θα μεταφέρονται και θα επεξεργάζονται από ένα κεντρικό υπολογιστή.\n«Θέλουμε να απαντήσουμε στο ερώτημα αν τελικά είμαστε τα πιο έξυπνα παιδιά στο σύμπαν. Μπορούμε ίσως να αποσαφηνίσουμε τη φύση κάποιων μη ταυτοποιημένων αντικειμένων. Μπορεί να είναι τελικά κάποια ατμοσφαιρικά φαινόμενα ή να υπάρχει μια... επίγεια εξήγηση αλλά θέλουμε να το ξεκαθαρίσουμε. Ελπίζουμε ότι το επόμενο χρόνο θα έχουμε τα πρώτα μας ενδιαφέροντα στοιχεία» ανέφερε ο Λεμπ.\nΤο πρόγραμμα πήρε το όνομα του Γαλιλαίου λόγω της μεγάλης του αγάπης για τα τηλεσκόπια. «Η σημασία των πιθανών ανακαλύψεων με αυστηρά επικυρωμένα επιστημονικά στοιχεία για εξωγήινη τεχνολογία μπορεί να έχει παρόμοιο αντίκτυπο στην αστρονομία και την κοσμοθεωρία μας, με την πρωτοποριακή χρήση τηλεσκοπίων, για αστρονομικές παρατηρήσεις, από τον Γαλιλαίο» τονίζεται.\nTo σύνθημα του Galileo Project είναι: «Τώρα πρέπει να τολμήσουμε να κοιτάξουμε μέσα από νέα τηλεσκόπια τόσο κυριολεκτικά όσο και μεταφορικά».


Είμαι Ψυχολόγος- Ψυχοθεραπεύτρια, εκπαιδευμένη στην Συστημική και Αφηγηματική Θεραπεία και έχω εξειδίκευση σε θέματα Σεξουαλικής Υγείας.\nΑποφοίτησα το 1998 από το Πρόγραμμα Ψυχολογίας του Εθνικού και Καποδιστριακού Πανεπιστημίου Αθηνών με θέμα στην πτυχιακή εργασία “Κατάθλιψη σε ασθενείς με σκλήρυνση κατά πλάκας”. Κατόπιν εκπαιδεύτηκα για τέσσερα χρόνια στη Συστημική Οικογενειακή θεραπεία στο Συστημικό Κέντρο Εκπαίδευσης και Ψυχολογικής Υποστήριξης, μέλος της European Family Therapy Association, EFTA και συμμετείχα και η ίδια σε προσωπική θεραπεία για πέντε χρόνια. Έχω εκπαιδευτεί για ένα χρόνο επίσης στη Θεραπεία Ζευγαριού στο Κέντρο Συστημικής Θεραπείας με εκπαιδεύτρια -επόπτρια την κα.Σμάρω Μάρκου Τσαγκαράκη. Έχω εξειδικευτεί στην θεραπεία σεξουαλικών δυσλειτουργιών στο Ινστιτούτο Ψυχικής και Σεξουαλικής Υγείας. Το 2014 ολόκληρωσα την εκπαίδευση στην Αφηγηματική Θεραπεία στο Ινστιτούτο Αφηγηματικής Ψυχοθεραπείας και Κοινοτικής Πρακτικής, πιστοποιημένη από το Dulwich Centre της Αυστραλίας και αναγνωρίζεται ως μέρος του Masters in Narrative Therapy & Community Practice του Πανεπιστημίου της Μελβούρνης.\nΈχω παρουσιάσει εργασίες και ανακοινώσεις αναρτημένες και προφορικές σε συνέδρια Ψυχιατρικής -το 2000 στο 16ο Πανελλήνιο Συνέδριο Ψυχιατρικής, το 2008 στο 20ο Πανελλήνιο Συνέδριο Ψυχιατρικής, το 2016 στο 5ο Πανελλήνιο Συνέδριο Αναπτυξιακής Ψυχολογίας-που έχουν δημοσιευτεί σε έγκριτα περιοδικά ψυχιατρικής καθώς έχω γράψει και δημοσιεύσει άρθρα σε περιοδικό και ηλεκτρονικό τύπο. Έχω παρουσιάσει ομιλίες σε ευρύ κοινό, γονείς, φοιτητές και έχω συμμετάσχει στη συγγραφή βιβλίων.\nΑπολαμβάνω να κάνω γιόγκα, να κολυμπάω, να χορεύω, να ταξιδεύω και να έρχομαι σε επαφή με τη θάλασσα και τη Φύση. Με ενδιαφέρει να εξελίσσομαι συνέχεια ως άνθρωπος και ως επαγγελματίας. Θεωρώ ότι η ζωή είναι ένα συνεχές ταξίδι που μας πάει μόνο μπροστά, ανεξάρτητα από τις προκλησεις και τις δυσκολίες. Κάνω συχνά διαλογισμούς και μου αρέσει η Σύνδεση και Η Επικοινωνία με τους ανθρώπους.